**ПРОТОКОЛ ОТ ТРИДЕСЕТ И ТРЕТОТО ЗАСЕДАНИЕ НА**

**ОБЩИНСКИ СЪВЕТ-РУСЕ**

**Проведено на 19 април 2018 година, начало 09:00 часа**

От общо 51 общински съветници присъстваха 49, отсъстваха: д-р Севдалин Ангелов и Венцислав Великов. Заседанието бе открито и ръководено от чл.-кор. проф. Христо Белоев.

**Чл.-кор. проф. Хр. Белоев:** ... 36 общински съветника са се регистрирали с устройства, видимо има повече. Имаме кворум, откривам сесията на общинския съвет. Преминаваме по дневния ред, по дневния ред така, както е раздаден има 3 извънредни точки, по които има изтичащи срокове. Една по една ще ги разгледаме и гласуваме. Едната извънредна точка, предложението е от Росица Георгиева, относно удължаване срок на действие на временна комисия, вие имате раздаден материала. По тази точка има ли някой нещо да коментира? Извънредните точки ще ги включим след 21-ва точка, преди питанията на общинските съветници по реда, по който ще ги гласуваме. По тази точка имате ли някакви становища? Гласуваме точката, която е за удължаване срок на действие на временна комисия.

**КВОРУМ – 44. С 44 гласа „за”, 0 „против” и 0 „въздържали се” се прие предложението.**

**Чл.-кор. проф. Хр. Белоев:** Следващата извънредна точка е предложение от кмета на общината за участие в Програма Life на Европейския съюз за опазване на околната среда. По това предложение имате ли някакви съображения? Гласуваме го като извънредна точка.

**КВОРУМ – 44. С 44 гласа „за”, 0 „против” и 0 „въздържали се” се прие предложението.**

**Чл.-кор. проф. Хр. Белоев:** И още една изменение на решение 522 от 25.05.2017 г. за кандидатстване по проектно предложение„Отпадъци“ на Оперативна програма „Околна среда”. Проектът е „Проектиране и изграждане на анаеробна инсталация за разделно събрани биоразградими отпадъци на територията на РСУО – Русе“. По това предложение имате ли становища или предложения? Гласуваме да влезе в дневния ред като извънредна точка.

**КВОРУМ – 45. С 45 гласа „за”, 0 „против” и 0 „въздържали се” се прие предложението.**

**Чл.-кор. проф. Хр. Белоев:** Следващо има две заявления, изказване и питане от Мариян Димитров. Първо по изказване, заявява желание за изказване по точка от дневния ред, корекция на бюджета, преди гласуването по точка от дневния ред. Становището на председателския съвет е след дневния ред, тогава да стане изказването по точката. И ще гласувам предложението на председателски съвет така, както е взето решение, всички изказвания, които са на граждани да стават в края на дневния ред. По това някакви съображения? Гласуваме заявлението за изказване.

**КВОРУМ – 42. С 33 гласа „за”, 3 „против” и 6 „въздържали се” се прие предложението.**

**Чл.-кор. проф. Хр. Белоев:** И също, питане, алтернативно изказване от Мариян Димитров, относно ремонти на плочките на площад „Свобода“ в град Русе. Така по това някакви становища? И това гласуваме, тъй като не е постъпило преди председателския съвет сега ги гласуваме.

**КВОРУМ – 38. С 18 гласа „за”, 9 „против” и 11 „въздържали се” не се прие предложението.**

**Чл.-кор. проф. Хр. Белоев:** По дневният ред други предложения? Няма. Като цяло гласуваме дневния ред.

**КВОРУМ – 45. С 44 гласа „за”, 0 „против” и 1 „въздържали се” се прие следния**

**ДНЕВЕН РЕД:**

1. **К.Л. 801** Допълване на Годишния план за работа по приватизация за 2018 г. и откриване на процедура за приватизация на общински имот – магазин с административен адрес: гр. Русе, кв. „Възраждане“, ул. „Плиска“№5, бл. „Първа пролет“, предмет на АОС №6889/21.02.2013 г.
2. **К.Л. 807** Предоставяне на допълнителен паричен заем на „Общински транспорт Русе“АД
3. Даване на съгласие за спонсориране на ФК „Дунав – 2010 – Русе“ от Община Русе
4. **К.Л. 803** Откриване на процедура за провеждане на публичен търг с явно наддаване за продажба на общински имот в гр. Русе, ИПЗ
5. **К.Л. 804** Откриване на процедура за продажба на общински имот, попадащ в територията по §4 от ПЗР на ЗСПЗЗ в землището на с. Николово, м. „Дрибак 4,5“
6. **К.Л. 805** Промяна в списъците с общински жилища
7. **К.Л. 806** Съгласие за възстановяване право на собственост върху имот, представляващ земеделска земя с идентификатор 63427.64.18 в местността „Под ормана“, землище на град Русе
8. **К.Л. 808** Приемане на Решение за установяване позицията на Община Русе по повод въпроси от дневния ред на извънредното заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД-Русе, насрочено за 30.04.2018 г.
9. **К.Л. 811** Отдаване под наем на обособени части от имот – ПОС, предоставен за управление на ОУ „Никола Обретенов“, гр. Русе, ул. „Никола Табаков“ № 4
10. **К.Л. 814** Провеждане на публичен търг с явно наддаване за отдаване под наем на част от терен - публична общинска собственост за разполагане на преместваем обект по чл. 56 от ЗУТ
11. **К.Л. 795** Приемане на Наредба за изменение и допълнение на Наредба №9 на Общински съвет – Русе за реда и условията за упражняване правата на Община Русе върху общинската част от капитала на търговските дружества
12. **К.Л. 799** Приемане на Наредба за изменение на Наредба №1 на Общински съвет – Русе
13. **К.Л. 809** Корекция на Бюджета на Община Русе за 2018 година
14. **К.Л. 810** Допълване на списъка на лицата и длъжностите, имащи право на транспортни разходи, съгласно чл. 36, ал. 1 от ПМС № 332/22.12.2017 г. от Бюджет 2018 година, утвърден с Решение на Общински съвет №759, прието с Протокол №30/01.02.2018г. – Приложение №18
15. **К.Л. 802** Годишен отчет за 2017 г. за изпълнение на Програма за опазване на околната среда на Община Русе 2017-2020 г.
16. **К.Л. 796** Правилник за изменение и допълнение на Правилник за устройството и дейността на Център за подкрепа на личностното развитие – Център за ученическо техническо и научно творчество – Русе
17. **К.Л. 800** Приемане на Годишен план на дейностите за 2018 г. в изпълнение на Общинска стратегия за личностно развитие на децата и учениците на територията на Община Русе (2017 – 2019)
18. **К.Л. 797** Приемане на Наредба за изменение и допълнение на Наредбата за реда и условията за ползване на социалната услуга „Социални жилища“
19. **К.Л. 812** Приемане на промяна във вида и капацитета на съществуващи и нови социални услуги – делегирани от държавата дейности и актуализиране на Общинската стратегия за развитие на социалните услуги в Община Русе 2016-2020 г. Приемане на Годишен план за развитие на социалните услуги в Община Русе – планов период 2018 г. и прогноза за 2019 г., в изпълнение на Общинската стратегия за развитие на социалните услуги (2016-2020 г.)
20. **К.Л. 798** Приемане на Правилник за изменение на Правилника за организацията и дейността на Общински съвет – Русе, неговите комисии и взаимодействието му с общинската администрация
21. **К.Л. 813** Удостояване на Светлин Русланов Русев със званието “Почетен гражданин на град Русе“
22. Удължаване срока на действие на времена комисия
23. Участие в програма Life на Европейския съюз за опазване на околната среда
24. Изменение на Решение №552, прието с протокол №22 от 25.05.2017 г. за кандидатстване с проектно предложение по процедура BG16M10P002-2.004 „Проектиране и изграждане на анаеробни инсталации за разделно събрани биоразградими отпадъци“, по приоритетна ос 2 „Отпадъци“ на Оперативна програма „Околна среда 2014-2020 г.“ с наименование на проекта „Проектиране и изграждане на анаеробна инсталация за разделно събрани биоразградими отпадъци на територията на РСУО – Русе‘
25. Питания на общински съветници
26. Изказване на Мариян Димитров вх. № 317/13.04.2017 г.

**Чл.-кор. проф. Хр. Белоев:** Постъпило е заявление от Иво Пазарджиев, председател на групата общински съветници Патриоти – ВМРО – Глас народен, от името на група по въпрос извън дневния ред. Заповядай.

**Г-н Иво Пазарджиев:** Уважаеми господин Председател, уважаеми дами и господа общински съветници, уважаеми господин Кмете, потърсени бяхме групата общински съветници Патриотите – ВМРО – Глас народен от страна на граждани, жители на село Николово, които ни потърсиха с изключително сериозен проблем, който имат, а именно лошото състояние на ул. „Перущица“. Въпросната улица не е част от най-централните улици на Николово, но въпреки това там живеят хора, има около 20-тина имота. Състоянието е изключително лошо на улицата, това е констатирано от проверки, които са направени от общинска администрация в годините назад. На снимките се вижда, че улицата е наистина в изключително лошо състояние, снимките са от вчера и гражданите молят за съдействие по всякакъв начин, като в годините са писали писма до кмета. Първо им е отговорено, че през ..., ремонта ще бъде включен в графика за ремонтни дейности на ОП „Комунални дейности“ за 2014 г. После им е отговорено, че същия ще бъде заложен за изпълнение през 2016 г. За съжаление наистина, поради липса на средства не може да се отделят средства за всички улици, това не е направено до момента, но положението става все по тежко. Разговаряхме и с кмета на Николово г-жа Марийка Генова, тя също е на мнение, че трябва да се положат някакви усилия, разбира се улицата не може да бъде асфалтирана и направена така, както нали всеки един от нас би искал, но полагането на камък би свършило работа. Има осигурена такава фракция, която се съхранява до сградата на кметството. Молбата ми към кметът е да съдействате на кмета на Николово и въобще да впрегнете някакъв ресурс на ОП „Комунални дейности“ за осигуряване на техника, както и на допълнително количество фракция, тъй като според мен, а и според кмета на Николово това количество, което те имат не е достатъчно, за да се ремонтира тази улица. Така, че, господин Кмете, апелирам към Вас в най-кратки срокове да се направи ремонт по тая улица, за която Вие сте поел ангажимент. Представям Ви и писмо от гражданите, от подписка някаква импровизирана тяхна, с която молят за съдействие, така че вярвам, че ще направите необходимото. Благодаря.

**Чл.-кор. проф. Хр. Белоев:** Да, благодаря. Господин кмета.

**Г-н Пл. Стоилов:** Понеже много често почва вече да се спекулира с въпроси, които са на вниманието на администрацията си позволявам да взема отношение и да разясня няколко неща. Значи, когато се взема някаква позиция по определен въпрос трябва ясно и категорично да се каже това от частен интерес ли е или е от интерес на болшинството хора. Когато един човек си избира да си купи и да си направи имот в края на едно село, където няма улици, защото там е по-евтино, казвам го, защото подобен казус има и в Мартен, и на други места, и на други места, значи на него трябва да му е ясно, че приоритетите по осигуряване на добрата инфраструктура са там, където това засяга максимално много хора. Това, което показа г-н Пазарджиев за всички е ясно, че не е улица. И то така е от години, това си е някаква пътека насипана с камъни. Аз проведох няколко срещи с тези хора, поел съм ангажимент това да се направи. Има осигурена не фракция, защото с фракция не става има осигурен трошен камък и то едър, само че това зимата не може да стане, до преди 3 седмици имахме сняг, колеги. И аз благодаря за тая активност на г-н Пазарджиев, но преди да го повдигаме тука по-добре беше да се попита ние какво намерение имаме, какво правим, щото така излиза, че виж едва ли не, ние не им обръщаме внимание на гражданите. Искам да ви кажа какво ще се случи в момента като започне масираното асфалтиране на улици. Значи, когато някъде се направи една улица всички околни улици почват веднага да поставят въпроса, ама защо и нашата не се асфалтира. Хората са абсолютно прави, но искам да знаете, че това, което се прави като преценка къде да се инвестират публични финансови средства се прави от гледна точка на това да се засегнат максимално много хора и да се подобрят условията за живот на максимално много хора. Когато имаме избор да направим една улица, на която има 200 човека или 20 човека, естествено ще направим тази, където са 200 човека, не е казано, че под другата няма да правим нищо, но там ще бъдат мерките малко по-късно и малко по-слаби. Вторият въпрос, знаете, че от 2 години в бюджета на общината ние делегираме финансови средства на кметовете на малките населени места, за да си решат проблемите с дупките и асфалтирането, като указанията са да се асфалтират приоритетно цели улици. С кметът на Николово сме говорили, тя много добре знае, че това е въпрос на нейна организация, да си осигури разстилането, а тя няма проблем с осигуряване на необходимите количества на камък и на тежка техника – валяк и машина, която да разстила, ако не може да си го реши. Но това е въпрос на организация на кмета. На всички наши съграждани, които са подписали тази подписка искам да ги уверя, че това, което лично аз и администрацията е поела като ангажимент, а сега след като и групата на ВМРО също поема ангажимент, това нещо ще бъде изпълнено в рамките на календарната година. С кметицата ще говоря на Николово да може това да стане максимално бързо, защото там няма да се полага асфалт, там просто ще се насипи камък. Не е само тази улица в Николово, която е в това състояние. Искам просто да знаете, че на кметовете съм дал указания в момента, понеже започват ремонтите на тротоарите, започват ремонтите на улиците, освобождава се много голямо количество тротоарни плочки, на кметовете е казано, че който, колкото си заяви и каквато организация си създаде ще получи плочки, ще получи фрезован асфалт. Това означава нашите жители на общината там, където има проблеми да си пускат сигналите до кмета, респективно до общинския кмет, ние това го водим на отчет в Комунални дейности и ще осигурим толкова количества, колкото са необходими, както за насипване с фрезован асфалт, както за трошен камък, както и за плочки, за да се ремонтират тротоарите по малките населени места. Затова кметовете там са избирани, за да си организират сами нещата. Значи, те не бива да мислят, че „Комунални дейности“ ще отиде и пак ще почнем, както преди години да обикаляме селата, за „Комунални дейности“ е приоритетен на този етап града, защото това, което се извършва по програмата на уличните ремонти, „Комунални дейности“ ще извършват допълващи ремонти на тези улици, които не са включени в тая програма и натоварването при тях е голямо. Тук до няколко дни, мисля че утре ще излезе и тая публичната информация идва и тая нова машина, с която ще започнем спешните ремонти на фугите, които са по пътищата, за да може да удължим живота, машината, която благодарение на решението на общинския съвет ние купихме. Техника, на която разчитаме, както в големите европейски градове и големите градове на България по улиците да няма цепнатини, пукнатини, фуги, които в рамките на 1-2 години съсипват целия път. Така, че искам да успокоя още веднъж г-н Пазарджиев, че този въпрос е на вниманието, приоритетен е, но просто трябва да позволи време това да се свърши.

**Чл.-кор. проф. Хр. Белоев:** Заповядайте.

**Г-н Иво Пазарджиев:** Господин Стоилов, благодаря за отговора, всъщност той е изчерпателен и ме удовлетворява. Единственото, което ме притеснява е, че втората Ви дума в отговора беше спекулира. Никой не спекулира, никой не е казал, че не им обръщате внимание. Самият факт, че веднага разбрахте за коя улица Ви говоря, че казахте, че е в края на селото, говори, че проблема е в дневния Ви ред и лично сте се ангажирал с него. Вярно е, че е в края на селото улицата, но там има имоти. И наистина нормално е приоритетни да са други улици, но все пак и там живеят хора и ако в годините гледаме улиците, където има повече хора, на тях няма да им дойде времето. Но, както разбрахме имате намерение в тая година да го свършите, така че достатъчно е като отговор. По отношение на делегирането на средства на кметовете, ако тази улица трябва да бъде направена, както трябва целия бюджет на Николово няма да стигне за ремонта и, и кметицата би трябвало там да я линчуват, ако вложи всички средства в нея. И това, което малко ме притесни в отговора Ви, но това си е въпрос на Ваша организация, че приоритетен за ОП „Комунални дейности“ е града. Апелирам и към Вас малките населени места също да бъдат приоритет на администрацията, тъй като в години наред те биват ощетявани. Улиците в села са в изключително тежко състояние.

**Чл.-кор. проф. Хр. Белоев:** Преди дневния ред ...

**Г-н Иво Пазарджиев:** Да, кажете, господин Председател.

**Чл.-кор. проф. Хр. Белоев:** Продължете.

**Г-н Иво Пазарджиев:** Благодаря на кметът за отговора, вярвам, че всичко ще се случи в тая година.

**Г-н Пл. Стоилов:** Пак искам да помоля общинските съветници, когато се изказват по някакъв въпрос просто да влязат изцяло в материята, в смисъл създадената организация. Това, което практиката показа последните няколко години е, че когато делегираме пари на кметовете ефекта е много по-голям, отколкото, когато разчитат на „Комунални дейности“, тъй като, като ресурс и като хора, и като техника техните възможности са малки. Парите, които отиват в малките населени места кметовете, спазвайки изискванията на ЗОП си намират изпълнител, който не по-лошо от „Комунални дейности“ поставя тия асфалтови настилки и тротоари. Всички тези второстепенни улици, които ние насипваме с настилка, трошено-каменна или с фракция, те се извършват с техника, която кмета си осигурява, при липса на такава възможност ние му помагаме чрез техника, която предоставяме. Това не влиза в тези пари, които сме отпуснали за асфалтирането. Така, че такива улици кметовете приоритетно знаят как да си ги правят и е техен ангажимент.

**Чл.-кор. проф. Хр. Белоев:** Благодаря.

**1 Точка**

**Допълване на Годишния план за работа по приватизация за 2018 г. и откриване на процедура за приватизация на общински имот – магазин с административен адрес: гр. Русе, кв. „Възраждане“, ул. „Плиска“№5, бл. „Първа пролет“, предмет на АОС №6889/21.02.2013 г.**

**Чл.-кор. проф. Хр. Белоев:** Заповядайте, госпожа Шилкова.

**Г-жа Д. Шилкова:** Уважаеми общински съветници, става дума за приватизация на магазин в бл. „Първа пролет“. Предложението е разгледано и подкрепено на комисия по приватизация. На комисиите, на които беше разгледано на общинския съвет нямаше забележки към него, поддържам го.

**Чл.-кор. проф. Хр. Белоев:** Благодаря. По точката изказвания? Въпроси? Гласуваме.

**КВОРУМ – 47. С 46 гласа „за”, 0 „против” и 1 „въздържали се” се прие**

**РЕШЕНИЕ № 820**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6, чл. 4, ал. 4 от ЗПСК и чл. 3, т. 3 и чл. 7, т. 11 от Наредба за устройство и работа на органите за приватизация и следприватизационен контрол на ОбС - Русе, Общински съвет – Русе реши:

1. Допълва Годишен план за приватизация на общинска собственост през 2018 г., приет с Решение №735/25.01.2018 г., Приложение №2 с точка 2.10: „Самостоятелен обект в сграда с идентификатор 63427.1.148.19.73 /шестдесет и три хиляди четиристотин двадесет и седем точка едно точка сто четиридесет и осем точка деветнадесет точка седемдесет и три/ по кадастралната карта и кадастралните регистри на град Русе, представляващ магазин със застроена площ от 138,42 кв.м. /сто тридесет и осем квадратни метра и четиридесет и два квадратни дециметра/, заедно с 2,639 % /две цяло шестстотин тридесет и девет процента/ идеални части от общите части на сградата, разположен на първи етаж на осеметажна жилищна сграда, жилищен блок „Първа пролет“, ул. „Плиска“ №5, кв. Възраждане, гр. Русе, с предназначение: за търговска дейност, предмет на АОС №6889/21.02.2013 г.“.
2. Открива процедура за приватизация на „Самостоятелен обект в сграда с идентификатор 63427.1.148.19.73 /шестдесет и три хиляди четиристотин двадесет и седем точка едно точка сто четиридесет и осем точка деветнадесет точка седемдесет и три/ по кадастралната карта и кадастралните регистри на град Русе, представляващ магазин със застроена площ от 138,42 кв.м. /сто тридесет и осем квадратни метра и четиридесет и два квадратни дециметра/, заедно с 2,639 % /две цяло шестстотин тридесет и девет процента/ идеални части от общите части на сградата, разположен на първи етаж на осеметажна жилищна сграда, жилищен блок „Първа пролет“, ул. „Плиска“ №5, кв. Възраждане, гр. Русе, с предназначение: за търговска дейност, предмет на АОС №6889/21.02.2013 г.“.
3. Упълномощава Кмета на общината с правата и задълженията на „възложител”, съгласно „Наредба за възлагане извършването на дейности, свързани с подготовката за приватизация или със следприватизационния контрол, включително процесуално представителство”.

**2 Точка**

**Предоставяне на допълнителен паричен заем на „Общински транспорт Русе“ АД**

**Чл.-кор. проф. Хр. Белоев:** Заповядайте.

**Г-н А. Станчев:** Уважаеми общински съветници, повода за настоящото предложение е внесена докладна записка от изпълнителния директор на „Общински транспорт“ АД. Видно от същата, въз основа на направена прогноза на паричния поток за 2018-та година е установено, че ще се формира недостиг в размер на 239 638 лв., което сериозно би затруднило подготовката на техниката за експлоатация и работа. Видно от същата докладна записка причините за формиране на този недостиг се дължат извън компетентността на дружеството, а именно намаляване на компенсациите за ... от държавния бюджет за претърпени загуби, увеличение на минималната работна заплата, както и увеличение на цената на електрическата енергия, като последните два компонента формират най-голям процент от този бъдещ недостиг. Предложението на общинска администрация е да подкрепим общинското търговско дружество като му бъде отпуснат допълнителен заем в размер на 200 000 лв., който да бъде отпуснат на 3 транша. Като предлагаме това да се извърши чрез сключване на допълнително споразумение към вече отпуснатия заем, като по този начин ще се запази, както първоначалния лихвен процент, така и срока за връщане. По време на комисиите се установи, че дружеството обслужва коректно първоначално отпуснатия заем.

**Чл.-кор. проф. Хр. Белоев**: Благодаря. Въпроси и изказвания по точката? Заповядайте, г-н Владов.

**Г-н Вл. Владов:** Уважаеми господин Кмет, уважаеми колеги, господин Председател, съгласен съм, че общинския транспорт е социална услуга и ще трябва да се дотира по някакъв начин, обаче аз имам няколко въпроса, които така малко ме притесняват. Има ли потенциален инвеститор, с когото се водят преговори за закупуване на дружеството или за части от него? И ако има такива, защо трябва да обременяваме дружеството с кредити? Водени ли са преговори, тук въпроса е директен с г-н Тиков от Пазарджик, който е потенциален кандидат за закупуване на дружеството? И ако това като въпрос е невярна дом мене информация, о‘кей нали, но ако дружеството ще остане общинско има ли вариант да се кандидатства по програми за закупуване на нови тролейбуси, както видяхме в други градове? Благодаря.

**Чл.-кор. проф. Хр. Белоев:** Да, господин кмета.

**Г-н Пл. Стоилов:** На питането на г-н Владов мога да кажа, че всички разчети показват, че е необходима инвестиция, надхвърляща 10 000 000, за да може да бъде обновена техниката. Това, което общината предвижда като стратегия в рамките на транспорта е, че трябва да има промяна, както в тролейбусния транспорт, така категорично и в автобусния. Напоследък зачестиха изключително много сигналите на граждани, които не са доволни от лошо работещата система за таксуване и искам тук да обявя официално, че една от основните причини са частните превозвачи. Голямата част от неработещите устройства са в техните превозни средства, не в тролейбусния транспорт. Така няма как да я караме дълго по тоя начин, защото виждате и какъв е вида на техните транспортни средства. Не може в град като Русе да се движи подвижен състав, който е целия на дупки. И ние трябва да направим тая промяна в рамките на 2 години. Това, което беше важно за тролейбусния транспорт е, че не допуснахме той да спре, каквато опасност имаше. Защото преди време стратегията на ръководството е предвидила добър вариант, публично-частно партньорство, което обаче впоследствие се компрометира и частния партньор, който трябваше да инвестира много средства просто спря да инвестира и напусна. Имайки предвид състоянието на търговското дружество, пълната амортизация на материалната база, подвижен състав, паркови територии, административни помещения ... Преди да се изказвате по тая тема, искам да питам, г-н Владов, Вие ходили ли сте на място в Общински автотранспорт? Обиколихте ли, видяхте ли за какво става дума? Значи, там като говоря за инвестиция 10 000 000, това е само за подвижния състав. Може би една прилична сума трябва за цялата база. Знаете, че имотът е собственост на частно лице, общината от рамките на може би година е в процедура да търси партньор, който да направим публично-частно партньорство, запазвайки си решаващия глас на търговското дружество, тоест търсим да привлечем средства. На тоя етап ние не сме готови да изнесем информация, която да предложим като решение за обсъждане на общинския съвет, предвид на това, че има да се извървят още процедурни стъпки. Но това, което аз лично очаквам е в рамките на може би месец-два, тоест на следващата или на по-следващата сесия тук в общинския съвет да бъде разгледано предложение от частен партньор и вече общинския съвет ще се произнесе и ще каже дали да влезе на процедура или не. Другият вариант е, това също тогава и ще го коментираме, другия вариант е общината да търси да осигури тия 10 и повече милиона и да може да стабилизира това дружество. Ние в момента имаме два варианта, тези пари да не ги дадем на Общински автотранспорт и той ще фалира. Добре би било, ако сте ходили да сте разговаряли с хората, които работят там, да видите какви са заплатите, да видите какви са условията. Между другото тук е и Александър Георгиев, изпълнителния директор, ако вие прецените може да го изслушате, но за нас е важно до момента, в който ние влезем в преговори, разбира се със санкция на общинския съвет, и разбира се с решение на общинския съвет, това дружество да функционира нормално. И аз искам да ви уверя, че това, което имам като наблюдение, ръководството в момента н търговското дружество прави всичко възможно, за да го направи. Но това дружество беше купено в изключително лошо състояние, верно за малко пари, но ние бяхме длъжни да го купим, за да запазим тоя транспорт. Имаме вариант да кандидатстваме за подвижен състав след 2020-та, ако останат пари в програмата. Сега сме 2018-та, ако смятате, че можем да караме по тоя вариант, мисля че, когато на сесия разглеждаме евентуално постъпило предложение на частни партньори или партньор, тогава бихме коментирали и тия варианти. Аз ще искам от управителя на дружеството да бъде подготвен с разчети и с всичко онова, което на вас ви е необходимо. И благодаря за загрижеността, просто моята молба е общинските съветници нека вникнат в детайли, имат право да влизат навсякъде, да питат всичко, да анализират всичко, но просто да видят каква е реалната ситуация с търговското дружество и тогава да говорим и да хвърляме едва ли не бомби. Значи, всичко онова, което се оформя като решаване на този, може би един от най-сериозните проблеми се надявам в рамките на две години да е приключил и Русе да разполага с модерен транспорт. В моментът сме в процедура на завършване на транспортната схема, след нейното одобряване в общинския съвет ще бъдат предложени и други мерки. В новата транспортна схема няма дублиране на маршрути, това, което се случва в момента. Не може по едни маршрути да вървя ти автобуси и тролейбуси, и да гледаме тия гонки и състезания. Новата транспортна схема е разработена така, че тролейбусния транспорт да може да покрива определените зони, а автобусния да покрива там, където не може да има тролейбуси. Тя ще влезе на одобрение при вас, вие ще си кажете мнението. Но след нея ние вече сме готови да изпълним законовите процедури, които до момента не са изпълнени по ред причини, значи, това е наследено в годините. Ние сме длъжни да минем през процедура на обществена поръчка или конкурси и просто трябва да си спазим правилата. Но това, което категорично ние няма да позволим транспорта в града да продължава да бъде в тоя вид, в който е. Ако има някакви други въпроси … Ако искате предлагам да бъде изслушан и управителя на търговското дружество.

**Чл.-кор. проф. Хр. Белоев:** Да, благодаря. Въпроси първо? Рашев. (коментар от зала не се чува) Да.

**Г-н Вл. Владов:** Благодаря за изчерпателният отговор, доста неща се изясниха в него. Значи, информацията ми частично е била вярна, нали не е била цялостно. Това е, което … аз просто исках да Ви благодаря за коректния отговор. Надявам се наистина да има програмен период за закупуване на нов състав, защото част от хората, които не се возят в общинския транспорт точно е състава, без значение дали е в случая тролейбусен или автобусен. Благодаря.

**Чл.-кор. проф. Хр. Белоев:** Да, благодаря. Пламен Рашев.

**Г-н Пл. Рашев:** Уважаеми господин Председател, колеги, уважаеми господин Кмет, от край време за управлението на града и изобщо на всеки населен …, на всяко населено място се счита, че кмета или там управата си е свършила работата, ето града е чист и ако има добър обществен транспорт. Така, че това е проблем, който е съществувал, съществува и сега, и той е грижа на всички нас, включително и на администрацията на общината. И колкото по-бърже, толкова по-добре. Да не забравяме, че ние в продължението на съществуването на ЕГГЕД имахме 33% от участието в това акционерно дружество, тоест ние не сме били някакъв страничен наблюдател. И основно към изслушването на г-н Георгиев, защото той трябва да каже някои неща, включително, за да имаме информиран избор, включително и въпроси само от финансова помощ ли има нужда той от общината или и още други логистични действия. Тоест по-ефективна работа на контрольорите по общинския транспорт, по-добра форма на продажба, съответно и промоционална – картите и все такива въпроси, които от край време са съществували и преди да стане 100% общинския транспорт собственост на общината. Благодаря.

**Чл.-кор. проф. Хр. Белоев:** Да, г-н Неделчев. Тъй като второ предложение имаше за г-н Георгиев след Неделчев ще подложа на гласуване да изслушаме и г-н Георгиев.

**Г-н Ал. Неделчев:** Благодаря, проф. Белоев. Уважаеми господин Кмет, уважаеми колеги, аз ще подкрепя предложението за отпускане на този заем, но използвам повода да коментирам като цяло темата обществен градски транспорт, тъй като тя е много остра, от години е проблемна и все още не сме намерили устойчивото решение. Това, което господин кмета каза току-що, че публично-частното партньорство с ЕГГЕД се е компрометирало и затова те напуснали ей така, но то се компрометира не по тяхна вина. Общината трябваше да проведе конкурс или да направи концесия за целия обществен градски транспорт и да позволи не само на ЕГГЕД, а и на други сериозни инвеститори да заповядат в града и да осигурят този обществен транспорт. Но за целия, тъй като това е единственото икономически ефективно решение, всичко друго са кърпежи, всичко друго са временни мерки, всичко друго са нетрайни решения. Включително промяната на транспортната схема, която в скоба сигурно година и половина поне ще бъде обжалвана, дори и ние да я приемем, едва ли някога ще влезе в сила. Това показва, така горчивия опит, който има общината с тези частни превозвачи, които са свикнали да извиват ръце и да рекетират от години. Та, транспортната схема е част от решението на проблема, но тя не е решението на проблема, защото за икономическата неефективност на общинското вече акционерно дружество „Общински транспорт“, причините са няколко. Едната е в нелоялната конкуренция на междуселищните превозвачи, от години прието, абсолютна забрана са се качват пътници от града за града, те го правят ежедневно и лишават от пътници градските превозвачи, което удря по техния финансов резултат. От друга страна частните превозвачи двете фирми абсолютно нелоялно надбягване с графиците, за да изпреварят тролеите, абсолютно нелоялно неспазване на курсовите разписания, когато е час пик работят здраво, когато е мъртвилото все намират повод и причина а спестят някой курс, докато примерно общинския превозвач, преди ЕГГЕД си изпълнява ангажимента. Та, аз предлагам, господин Кмете, да седнем най-после, има комисия по комунални дейности, ако трябва някаква временна работна група да се направи, но да потърсим заедно устойчивото решение на проблема обществен транспорт за Русе. Благодаря.

**Чл.-кор. проф. Хр. Белоев:** Благодаря. Ще подложа на гласуване изслушването на …

**Г-н Пл. Стоилов:** Само секунда …

**Чл.-кор. проф. Хр. Белоев:** Да, господин кмета.

**Г-н Пл. Стоилов:** Само секунда да кажа някои неща. Господин Неделчев познава добре проблема, това, което каза абсолютно е така. Въпросът е, че той, ако мисли, че не е работено нищо по въпроса се лъже. И ако сега трябва да сядаме тепърва да решаваме тоя проблем, ние няма как да го решим. Категорично, категорично концесията е решението на проблема. Защо не я направихте преди ЕГГЕД да реши да си тръгне? Пред ЕГГЕД да реши да си тръгне … Искам да ви кажа, че още през първия мандат, на втората година ЕГГЕД заяви категорично, че ще си тръгва. Аз съм ги молил да задържат и близо една година и половина, две ние с тях се пазарихме, за да стигнем до това решение. И още от тогава търсихме варианта, защото знаете много добре, че ние имаме изпълнен европейски проект, който трябва да има устойчивост, това са подменената контактна мрежа. Категорично решението е концесия и тази концесия ще стартира до края на годината. Другото … Разбира се с решение на общинския съвет. Ако сега тепърва трябва да тръгнем да правим нещо, просто няма да се случи нищо. Знаете при какъв огромен риск бяхме, какво щеше да се случи, ако терена примерно беше отишъл в нечии други ръце, защото навремето, предишни ръководства, не тук моя приятел г-н Йотов, който също доста неща е направил за града, преди него са допуснали това безобразие да бъде ликвидиран Общинския автотранспорт и да бъдат запалени, и изгорени тия автобуси, и да бъде влязъл РОАТ в несъстоятелност. Значи, тя бомбата е оттогава, но е крайно време да се реши. И аз благодаря за готовността на г-н Неделчев и групата му, и на Рашев, и на Пазарджиев, защото наистина този проблем не търпи отлагане. И това, което аз лично очаквам е на следващата сесия, най-късно на по-следващата ние да разгледаме предложение на партньор. Като това, което ние ще държим да отстояваме, че общината няма да се лиши от участие в търговското дружество и ще запази решаващата, решаващия глас.

**Чл.-кор. проф. Хр. Белоев:** Да, благодаря. Господин Неделчев.

**Г-н Пл. Стоилов:** Работим по тази схема за публично-частно партньорство на ЕГГЕД, но с търсене на партньор, който няма да има желание това партньорство печалбата да е само едностранно за него, а да има интерес за развитието и на това, което се случва в града.

**Чл.-кор. проф. Хр. Белоев:** Да, благодаря. Господин Неделчев.

**Г-н Ал. Неделчев:** Значи, аз се радвам, че стана повод тази точка днес да разберем, че общината работи по подготовката на концесия на градския транспорт. Това е наистина единственото икономически изгодно и устойчиво решение на проблема. Въпросът е, че там, когато говорим за концесия не виждам формата под която общината може да участва освен в някакво новосъздадено смесено дружество, което да се яви като кандидат за концесионер. Впрочем това могат да направят и сегашните частни превозвачи, които също могат да апортират своя транспортен парк най-общо казано, то и те друго почти нямат като собственост в едно бъдещо дружество смесено, заедно със сериозен инвеститор външен, което да се яви на тази концесия. Но, господин Кмете, мисля си, че ако идеята наистина стане до края на годината да я обявим е безпредметно сега да се прави транспортна схема, защото добре е след като сме наясно с условията на концесията тогава евентуално да я обявим или целта е да се приеме транспортната схема, да влезе тя в сила и вече с тази транспортна схема да се обяви концесия. Тогава се притеснявам, че ако това е целта, във времето ще бъде отложена поне с година и половина, ще го обжалват.

**Чл.-кор. проф. Хр. Белоев:** Благодаря.

**Г-н Пл. Стоилов:** Господин Неделчев наистина е наясно с материята и това, което казва просто точно е правилния път по отношение на концесия, в която ние ще предложим участие на смесено дружество, в което участва общината и сериозен стратегически партньор. Но сега, има една приказка „ Не казвай хоп, преди да си скочил“. Нека да се довършат тия изключително много действия, които са проведени като разговори, като предварителна подготовка и след като имаме някакво реално предложение от партньора, тогава да го дискутираме. Що се отнася по това как да се движат процедурите за концесия и транспортните схеми аз смятам, че те трябва да се движат паралелно, независимо един от друг. Ние си имаме в момента транспортна схема, ние нямаме право да спираме транспорта и да го обвързваме с това дали ще тръгне или няма да тръгне новата транспортна схема. А имайки предвид защо не е тръгнала старата, аз мисля, че при процедурата, която е в момента ние правим всичко възможно на всяка инстанция общината като си защитава интересите да спечели. Добре, обжалване, първа, втора инстанция, общината не е спечелила, защото съда го е спрял, тоест не е била добре направена процедурата, транспортната схема. Сега, нашата цел в момента е да направим така, че ако има съд на първа и втора инстанция ние да спечелим и тая транспортна схема дори и да закъснее с 6 месеца да влезе в сила. Не бива да чакаме, просто всичко тук трябва да се движи паралелно. Що се отнася до превозвачите, нямам нищо напротив, обаче не може в град като Русе транспорта да се управлява от фирми, които са ООД-та с по 50 участника с по 1 автобус, това е абсурд. Значи, ние трябва да търсим сериозен партньор, който да гарантира качество, не само на състава, но и на обслужването, и на парка ... Значи, тази ..., този, който обслужва тролейбусния и другия трябва да си има и мивки и КТП-та и всичко останало. Не може газови печки вътре в превозните средства, такива неща, каквито се случват. Не може всеки ден скандали с гражданите, защото умишлено увреждаш монтираните устройства, за да не отчиташ билетите в общината. И ... (коментар от зала не се чува) Да. И другото, което е и практиката, която прекратихме в един момент да реши и да каже, ами аз спирам да карам от 7 часа, защото не ми е удобно и да остане Басарбово, последния автобус, който тръгва от Русе за Басарбово да е 7 часа. И съм разпоредил остри санкции, неустойки по новите договори, защото на практика превозвачите правят каквото си искат. Прав сте и за гонките, прав сте и за всичко останало, това трябва да бъде прекратено. Между другото Георгиев сега ще ви каже, че не случайно при нас в контролния център отговаря бившия началник на КАТ Румен Кръстев, неговата основна задача е засилване на контрола и притискане на тези нелоялни превозвачи. И тука благодаря на гражданите и ги призовавам за всеки случай на некоректно отношение на превозвач да бъде подаван сигнал. Всичко това отива при заместник-кмета Кръстева и има глоби и санкции към превозвачите. Значи, ако искат да са превозвачи на общинския транспорт в Русе, нека да дават това качество и тая услуга, която гражданите искат. Въпреки изключително амортизираната техника на общинския автотранспорт си личи, когато там имат желание и се опитват да работят хората, значи огромна е разликата. Тия, които ползват транспорта знаят каква е разликата да се возиш в тролейбуса, проблема е, че само те си знаят как ги поддържат. И затова е необходима тази финансова инжекция, която ние даваме не като безвъзмездно кредитиране, ние го даваме като кредит, като заем. И ако дойдем в един момент на някакви преговори с някого този заем или ще се апортира ..., ние няма да загубим нищо от това, което правим. Просто ние в момента си оздравяваме и си държим дружеството работещо, защото нямаме право да оставим русенци без градски транспорт.

**Чл.-кор. проф. Хр. Белоев:** Да, благодаря. Доктор Константинова.

**Д-р Т. Константинова:** Благодаря, господин Председател. Уважаеми господин Кмете, колеги, много се радвам за дебата и разговора, който се разви за транспорта, всичко това е много важно и съществува като проблем от много години, а не е от сега, не е от 2, 4, 5, а повече. Пожелавам във връзка с реализирането на един качествен и съвременен транспорт никога, сегашните частни превозвачи да не участват като апортират своите транспортни средства. Това е абсолютен срам за нашия град. Всеки ден пътувам и се връщам до Медика и обратно, наблюдавам драматичното състояние на автобусите на частните превозвачи, които са ръждясали, разпадащи се, много често си мисля, че е възможно да бъда свидетел някой път да се изсипят всички возещи се в някой от автобусите им. Това, обаче говори също за това, че те не са отговаряли на изискванията, които има приети от общинския съвет да участват в конкурс и да спечелят този конкурс за превозвачи, че контрола не е достатъчно добър и че в никакъв случай ..., дано от този ден нататък, защото всички искаме съвременен, европейски транспорт, никога повече да не виждаме по улиците на Русе и на областта такива превозвачи. Да не говорим за всичко, което посочи г-н Стоилов като нарушаване на графика им, на арогантността, която проявяват, на избора и промяната на курсовете им, защото не им било удачно, за финансирането допълнителното. Така, че много се надявам наистина за последен път като период да сме свидетели на срамния транспорт в нашия град и в областта разбира се. Благодаря ви.

**Чл.-кор. проф. Хр. Белоев:** Благодаря. Да, заповядайте, г-н Ганчев.

**Г-н Г. Ганчев:** Мислех да не се изказвам, защото говорих в комисията по младежта и спорта за това. Не знам дали има друг от колегите, който е бил свидетел на ликвидирането, реалното ликвидиране на Русенски общински автотранспорт РОАТ, беше РОАТ, аз съм, обаче. От 95-96 година в този мандат кмет беше Калчев, не искам да говоря разбира се за ..., но тогава бяха запалени или запалени, казаха, че са се самозапалили над 30 и няколко съчленени Икаруса. Аз бях свидетел, когато се закупуваха гуми, по 50 000 лв. даваше общината за закупуването на гуми. Спомням си, че фирмата на г-н Петър Ангелов доставяше тези гуми. Всичкото това са факти, които ... не избягайте, аз го казах в комисията, трябва да се каже и аз го казвам от трибуната, тази кметска управа и предходната примерно г-н Йотов, смятам че нямат вина за ликвидирането на този общински автотранспорт. И с Иво Пазарджиев си говорихме на комисията, че ако това предприятие беше останало общинско, досега минаха 5 проекта, по които можеше да бъдат закупувани, но то беше ликвидирано и не е вярно, че ЕГГЕД няма вина. Аз си спомням, когато ... Даже си спомням и делегацията, която отиде в Израел, как бяха наредени да подписват договор с ЕГГЕД и ЕГГЕД пое ангажимента тогава само за няколко години да бъдат закупени нови тролеи, нови автобуси, да инвестират. Какво са инвестирали? Ония зелените тролеи големите, съчленените тролеи бяха доставени от Швейцария, втора или трета, или не знам коя употреба. И сега пак го казвам, даже апелирам към г-н Стоилов и към общинския съвет, нека да оставим предприятието общинско. Да ние ще дотираме, ще даваме пари от бюджета на общината, но то да бъде общинско. Аз не съм съгласен отново да бъде на концесия или подарено на някой, който обещава да инвестира, да закупува нови автобуси, тролеи и т.н., всичко това ще бъде една болест години напред. И пак заявявам и завършвам с това, най-вероятно директора ще каже по-важни и точни неща, но, колеги, нека да не си хвърляме вина там, където няма такава вина.

**Чл.-кор. проф. Хр. Белоев:** Велизар Павлов.

**Проф. Вел. Павлов:** Благодаря, господин Председател. Очевидно въпросът е изключително важен и не случайно се поражда такава дискусия. Аз искам да кажа още нещо по въпроса, в комисията по бюджет и финанси ние направихме също едно много дълга, обстойна дискусия, в рамките, на която изпълнителния директор г-н Георгиев така показа много висока степен на професионализъм, бих казал познаване на проблема и идеи и визия за развитието и бъдещето на общинското търговско дружество. В тази връзка, понеже знам, че той след малко ще му дадем думата да изложи своята визия най-общо казано, относно развитието на ... и решаването на проблема. Аз само искам да припомня това и идеите, които той постави за кандидатстване по програма „Транспорт“ и програма „Опазване на околната среда“, за опазване на околната среда като сроковете там не бяха толкова дълги, след 2 години. Специално искам да го помоля да вземе отношение по този въпрос. И още нещо искам така да споделя, влезнах в интернет и видях, че такива автобуси, с каквито се движат частните превозвачи могат да се закупят за 1000-2000 лева. Тоест русенските граждани се возят с автобуси, които струват 1000-2000 лева. Представете си за какви автобуси става въпрос, а средната възраст на тролейбусния парк е 36 години, за какъв тролейбусен парк ... Значи, проблемът е изключително сериозен и тука аз също имам колебания относно концесията, тъй като не знам нито в София, нито в Пловдив, Варна, Бургас, Плевен, Стара Загора, никъде няма концесия на обществения градски транспорт. Аз се съмнявам, че инвестицията, която трябва да направи един концесионер, която е не по-малко от 30 000 000 лева, той как ще я връща тази инвестиция, просто няма как да му излязат сметките. Така, че проблемът с концесията предстои, но сега и аз подкрепям предложението да дадем думата на г-н Георгиев.

**Чл.-кор. проф. Хр. Белоев:** Ще гласуваме предложение да предоставим думата на г-н Георгиев. Гласуваме.

**КВОРУМ – 45. С 43 гласа „за”, 1 „против” и 1 „въздържали се” се прие предложението.**

**Чл.-кор. проф. Хр. Белоев:** Предоставям думата на г-н Георгиев.

**Г-н А. Георгиев:** Уважаеми господин Председател, уважаеми господа и дами общински съветници и господин Кмет, първо ще дам кратък отговор на поставените въпроси. На въпросът на г-н Рашев само финансова помощ ли ни трябва или и друго съдействие от община Русе, община Русе прави всичко по силите си в рамките на закона, в рамките на наредбите и да подпомага дейността на дружеството по най-добрия начин. Общинската администрация ни е изключително от помощ при всеки един проблем, който сме отнесли към тях, помагат за бързото и своевременното му разрешаване. На този етап ни трябва само единствено финансова помощ. Негативните ефекти, които не са в наш контрол са за близо 240 000 за 2018 година. Благодарение на предприетите мерки ние ще стопим част от тази разлика, поради тази причина са ни необходими 200 000 лева прогнозно до края на годината. Предприели сме най-различни инициативи по отношение подобряване сигурността на превозните средства, да поддържаме в по-добро състояние чистотата и външния вид на тролейбусния парк и да си съхраним хората. Да, има изключително много проблеми, които са пред тролейбусния транспорт и изобщо пред обществения превоз на пътници, но тяхното основно решение се корени в приемане на нова транспортна схема, нещо, за което Община Русе вече се е погрижила и чакаме да стане факт. Това е накратко, което имам да ви кажа. Ако има някакви по-конкретни въпроси ... Да превозните ни средства са стари, правим всичко възможно те да са в движение, те да могат да спират и да са чисти, повече от това поне за момента не можем да направим. Очакват се програми, но за съжаление в момента всички програми, които евентуално ще може да се кандидатства за закупуване на нови транспортни средства са в сферата на добрите пожелания. Никой не се ангажира с реално срокове и с какъв ще бъде евентуалния процент на грандова схема, чакаме и това е. Завършен е в края на март и изпитание на електробус, който беше предоставен с помощта на чешкото посолство, показанията са добри, имаме забележки към самото превозно средство по отношение на сглобка, отделни елементи от самото превозно средство като разход, като специфичен разход на електроенергия сме доволни, но то не е всичко. Това е.

**Чл.-кор. проф. Хр. Белоев:** Да, благодаря. С две думи има много какво да се желае още. Други изказвания? Да, заповядайте. Изчакайте вие. Да, да на микрофона, запис се прави, г-н Ганчев.

**Г-н Г. Ганчев:** За автобусите и тролеите е ясно, че са стари, на по 30 години и че са амортизирани страхотно, аз съм убеден, че Вие полагате безкрайни грижи. Но аз само преди няколко дена, 4 или 5 дена минах от там, халетата са в ужасно състояние. Те някои, не знам дали другата зима някои ще издържат. Какво правим, как ремонтирате примерно тролеите, автобусите? Как, изобщо как работят хората в такива условия? Ужасно е, базата е ужасна, хангарите, там, където се съхраняват, там където трябва да се ремонтират автобусите, тролеите ...

**Чл.-кор. проф. Хр. Белоев:** Да, благодаря. Господин Георгиев.

**Г-н Ал. Георгиев:** Така, както община Русе, така и Общински транспорт Русе действа по приоритет. В месец февруари, успяхме да отремонтираме близо 1200 кв.м. покривна конструкция, която покрихме с хидробитумни изолации и отстранихме най-проблемните точки. Трябва да направим ремонт на близо 6000 кв.м. покривни площи. Тук говорим за една сума от порядъка на около 200 000 лева само за ремонт на покривни, на покриви. Действаме по приоритет, съобразно възможностите си. Следващият ни приоритет е да бъде отремонтиран покрива на токоизправителна станция №4, която се намира до бившето ЛВЗ. След това сме запланували да отремонтираме покрива в основното ремонтно депо и т.н., и т.н. Основно действаме по приоритети. Това е, което можем да правим с наличните средства. Все пак за нас приоритет са да могат да се движат тролеите, да могат да спират и да си изпълняват разписаният, и пътниците да бъдат извозвани. Да, наясно сме, че хората ни работят в неособено добри условия, но правим всичко възможно. Сега сме предприели програма за промяна на осветеността вътре в халетата, ще заменяме старите луминисцентни лампи с ново LED осветление, което е в пъти по-добро като качество, освен това е икономически изгодно. Правим промяна в политиката за осигуряване на работно облекло, това е.

**Чл.-кор. проф. Хр. Белоев:** Благодаря, общо взето трудно. Благодаря. Други има ли? Благодаря Ви, г-н Георгиев. Други? Гласуваме точката.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 821**

На основание чл. 21, ал. 2, във връзка с чл. 21, ал. 1, т. 23 от ЗМСМА, Общински съвет – Русе реши:

1. Дава съгласие на „Общински транспорт Русе“ АД да бъде отпуснат допълнителен паричен заем в размер на 200 000 /двеста хиляди/ лева, който да бъде предоставен чрез увеличаване размера на главницата по договора за паричен заем, без да се променят останалите клаузи по договора.

Упълномощава Кмета на Община Русе да сключи допълнително споразумение към договора за предоставяне на паричен заем, при посочените по-горе условия.

**3 Точка**

**Даване на съгласие за спонсориране на ФК „Дунав – 2010 – Русе“ от Община Русе**

**Чл.-кор. проф. Хр. Белоев:** Заповядайте, г-н Щерев.

**Г-н С. Щерев:** Уважаеми общински съветници, във връзка с проведени разисквания на постоянната комисия по законност, обществен ред и сигурност към общински съвет Русе и с цел уточняване на поставени въпроси предлагам изменение, допълнение на предложение №308 за даване на съгласие за спонсориране на ФК „Дунав Русе“, както следва: 1. В правните основания след „(ЗМСМА)“ се допълва текстът „ чл. 125, ал. 1, т. 1 от Закона за публичните финанси“, във връзка с Решение №759, прието с Протокол № 30 от 01.01., от 01.02., извинявайте 2018 г. на Общински съвет Русе“; 2.Текстът на т. 1 се изменя и допълва така; „Дава съгласие Община Русе да спонсорира със сумата от 270 000 лв. „ФК „Дунав Русе“ за осъществяване на спортна дейност на клуба срещу задължение за популяризиране на община Русе при всички предстоящи срещи. 3. Приема се нова т. 2 със следното съдържание: „ Средствата по т. 1 да се осигурят чрез намаляване на средствата на Програма Спорт, утвърдена с Решение №759, прието с Протокол №30/01.02.2018 год. от сумата 900 000 лв. на 630 000 лв. и се прехвърлят в дейност 719 „Други дейности по спорта и физическата култура, параграф 1020 „Външни услуги“. 4. Точка 2 от предложението става точка 3. Благодаря ви.

**Чл.-кор. проф. Хр. Белоев:** Благодаря, предайте ми промените. Изказвания? Мариета Волф.

**Г-жа М. Волф:** Уважаеми господин Председател, уважаеми господин Кмет, уважаеми колеги, материала беше внесен извънредно и заради това нямахме време всички да го разгледаме, впоследствие и възникнаха за мен поне няколко въпроса. Съществуват няколко понятия в това предложение за решение, които аз не мога да си обясня. Бих помолила да ми обясните дали има някаква разлика между ФК „Дунав 2010 Русе“ и Сдружение с нестопанска цел ФК „Дунав 2010 Русе“. Вие сте приложили извлечение от Министерството на правосъдието, аз също съм си направила труда да го видя, според този регистър в Управителния съвет има 5 души, според сайта на ФК „Дунав“ и годишния доклад за 2016 година тези, членовете на Управителния съвет са трима. Просто, искам да разбера има ли колизия и несъответствие между ФК „Дунав 2010“ и СНЦ ФК „Дунав 2010“? Защото после чета в сайта уикипедия за съдбата на СНЦ „Дунав Русе“ и възникването на ФК „Дунав 2010“. През сезон 2011-2012 Дунав е възроден и взема участието си в североизточна В група. Клубът възприема временното наименование ФК „Дунав 2010“, поради юридически конфликт със старото дружество. Новото дружество ФК „Дунав 2010“ е създадено през лятото на 2010 година, започвайки от А футболна група Русе и съществувайки успоредно със СНЦ „Дунав Русе“. ФК „Дунав 210“ е подкрепен и припознат от привържениците на футбола в Русе, както и от 16 местни фирми, привлечени от новото ръководство на клуба в лицето на д-р Симеон Симеонов и изпълнителния директор Явор Кирилов. В същото време СНЦ „Дунав Русе“ е обект на редица съдебни процеси за системни нарушения на трудовото законодателство на Република България. Клубът не развива никаква спортна дейност. За мен също така стана ясно, че СНЦ ФК „Дунав 2010 Русе“ не разполага със собствен капитал. Това е едната страна, чисто юридическата, просто бих искала да ми се изясни има ли разлика в двете понятия и кого всъщност ние искаме да спонсорираме? Защото има разлика в предложението от председателя на ФК „Дунав 2010“ и в предложението на г-н Стоилов. Вторият ми въпрос е, ние като Община Русе от каква промоция и на какви места имаме нужда? В моментът е ясно, поне за хората, които се интересуват от футбол, че ни застрашава опасността от „А“ Републиканска футболна група. Къде ще бъде промотирана Община Русе, на какви мероприятия? Има смисъл, ако „Дунав“ е в „А“ група и участва в Европейска лига или в УЕФА да се популяризира Община Русе, иначе ние какво популяризиране търсим на самата Община Русе. Какъв субект е Община Русе, за да търси такава популяризация? И когато си говорим вече за реклама и спонсорство, искам да ви кажа, че днес погледнах сайта на ФК „Дунав Русе“, когато килнах на отбор, там ми се появи грешка. Ние разчитаме все пак на този футболен клуб да ни промотира, той не поддържа добре, както трябва собствената си страница. И още нещо, в сайта на БФС, при клубове, да не говорим, че и сайта на БФС е под всякаква критика, но на клубове, там където са данните за всеки един клуб за „А“ Републиканска професионална футболна група, при „Дунав“ стои само сайт Дунав Русе, няма административен адрес, няма управител, няма никаква друга информация. Ще ви бъда благодарна, ако ми разясните тези неща, за да знаем собствено на кого о срещу какво точно даваме 270 000 лева, като искам да кажа много ясно, аз съм „за“ даването на тези пари, даже и на повече, но когато знаем за какво ги даваме и какво ще получим насреща конкретно. Благодаря.

**Чл.-кор. проф. Хр. Белоев:** Да, благодаря. (коментар от зала не се чува) Да, Пламен Рашев.

**Г-н Пл. Рашев:** Съвсем кратка реплика, използвам тая форма, защото става дума за продължаване на въпросите, които колежката спомена. Става дума за следното, ние промотираме града ни, а все пак трябва гражданите на Русе да знаят тук от това място ще имаме ли тревно покритие, нормално, за да привлича нормално футбола да се извършва в града ни и най-после този отбор да има самочувствие да играе на русенска територия. Ще се оправи ли в края на краищата въпреки, че не сме фактора това игрище? Благодаря.

**Чл.-кор. проф. Хр. Белоев:** Да, благодаря. Неделчев, изказване ли? (коментар от зала не се чува) Да.

**Г-н Ал. Неделчев:** Благодаря, господин Председателю. Уважаеми господин Кмете, уважаеми колеги, съвсем кратък ще бъда, конкретно предложение към проекта за решение: първо, в точка 1 предлагам последната фраза „ ... при всички предстоящи срещи“ да отпадне, тъй като не само при футболни срещи може да се промотира общината, не е необходимо този текст. И в точка 2-ра в края и предлагам да допълним „ ... за да е ясно и прецизно решението „ ... съгласно предложение вх. № 36581 от 04.04.2018 г.“ Защото ние казваме нали, че чрез посочения пакет от ползи и тука в решението нека да фиксираме къде е посочен този пакет от ползи. И, господин Кмете, аз го казах и на една от комисиите, и го предложих, и мисля, че се възприе да добавим към пакета от ползи още една съвсем конкретна, малка, нали има автобус нашия футболен клуб, нека и на автобуса да има логото на Община Русе, той обикаля и по други градове, ходят на лагер-сборове, да рекламираме Русе не само сред русенци.

**Чл.-кор. проф. Хр. Белоев:** Да, благодаря. Господин Щерев? (коментар от зала не се чува) Да, по точка 2-ра е то „ ... при всички предстоящи срещи от променения текст дали се приема и другото беше ...

**Г-н С. Щерев:** Мисля, че сме приложили приложението, средства се отпускат на Сдружение с нестопанска цел ФК „Дунав Русе“ с Булстат, ако искате да го прочета. Удостоверението, което е издадено е №13 от 01.02.2012 г. Именно ФК „Дунав“ ...

**Чл.-кор. проф. Хр. Белоев:** Този материал го имат всички, нали? (коментар от зала не се чува) Да.

**Г-н С. Щерев:** ... 2010 година има лиценз за участие в „А“ група. Благодаря ви.

**Чл.-кор. проф. Хр. Белоев:** Така, за промяна в решението имаше да отпаднат „ ... при всички предстоящи срещи ...“, там приема се или ... (коментар от зала не се чува) Да. И за логото също? ( коментар от зала не се чува) Да, добре. Други? Да, заповядайте, г-жа Крушева.

**Г-жа Н. Крушева:** Уважаеми господин Председател, уважаеми господин Кмете, колеги, както стана въпрос по време на обсъждането на бюджета функцията относно спорта беше представена по един за мен не прозрачен и не светъл начин. В моментът корекциите, които се искат ...

**Чл.-кор. проф. Хр. Белоев:** Моля за тишина.

**Г-жа Н. Крушева:** ... В моментът корекциите, които се искат да бъдат направени дори не ни се представят от ресорния заместник-кмет, ами просто някой ни чете нещо. За мен това е обидно. Първо, искаме грубо 1/4 ( една четвърт ) от нашия бюджет за спорт да го пренасочим в дейност „Външни услуги“ и да спонсорираме един-единствен спортен отбор. Да, може би е важен, може би е най-важния, но той ще поеме 1/4 от нашия бюджет за спорт. Нима нямаме други спортове, които също се нуждаят от достатъчно много финансиране? В случаят говорим за един проведен мач с отбора на Казахстан, о‘кей, няма проблем, обаче ние септември месец ще имаме голямо първенство по волейбол, мисля че съм права. Колко пари ние там ще бъдем ... , ще заделим като община за провеждането на това мероприятие? Нищо прозрачно нямаме. Мисля, че е редно на всичките тези въпроси да получим отговор от ресорния заместник-кмет по спорта. Благодаря ви.

**Чл.-кор. проф. Хр. Белоев:** Да, благодаря. Господин кмета.

**Г-н Пл. Стоилов:** Искам ясно и категорично да заявя пред вас, уважаеми госпожи и господа общински съветници, че тези пари са заложени в бюджета на общината още в началото. Ние не ощетяваме никого. Тези пари са предвидени за ФК „Дунав“, който всъщност е едно и също със Сдружението с нестопанска цел. Друг е въпросът, че предстои промени, тъй като съгласно определени правила на УЕФА и на Футболния съюз в „А“ група няма как да се играе по тоя начин, но това е вече решение на Управителния съвет на клуба. Това са пари, които ние всяка година даваме на този клуб. С промяната в редица закони, това е единствения начин, по който той може да получи тия пари. И тия пари, за да вкараме тая точка извънредно, тия пари са важни в момента, защото бюджета на един футболен клуб, който е в „А“ група варира минимум около 2 милиона и половина. Благодаря ви, използвам случая да благодаря на всички спонсори на тоя футболен клуб, където общината също е един от най-големите му спонсори, но на практика в момента ние с него може да го спонсорираме само чрез рекламата, която той ще прави на общината, такъв е просто закона. Четете го тоя бюджет, това, което на следващата сесия ще ви бъде предоставено, анонсирам го, предполагам, че ще бъде за вас изключително интересно, ние там ще обсъдим това че даваме 100 000 лв. за реклама на Българската федерация по волейбол ... Как беше формулирано, не реклама, ами ... ( коментар от зала не се чува) За спонсорство на Българската федерация по волейбол за това, че Русе ще бъде един от градовете домакини на Световното първенство по волейбол, не на младежко, а на Световното първенство по волейбол за мъже, 100 000 лв., които са заложени в бюджета на общината и ги има, те няма да бъдат взети от никой друг клуб. Тук ще присъства лично Любо Ганев, заедно с представители на федерацията и ще видите за какво става дума. Мога само да кажа, че начина, по който Русе тогава ще бъде промотиран ще стигне до милиарди зрители, тъй като само публиката на 6-те отбора, които играят в Русе – Бразилия, Франция, Холандия и другите два отбора надхвърля 2 милиарда и половина. И те искат лично да кажат Федерацията, да благодарят на това, че Русе по този начин с тия средства така активно заема тая позиция и успя да се пребори не с кого да е, а се пребори с Пловдив, за да бъдем единия от трите града, който приема домакинството. Наскоро разговарях и с г-жа Крушева съм говорил, вижте спорта, ако искаш да го развиваш не винаги можеш да търсиш печалбата му. Защото, особено в масовия спорт, особено в спорта за децата, значи това са дейности, които ние просто финансираме, за да популяризираме спорта и да насърчаваме масовия спорт. Това, което „Дунав“ направи миналата година остана в историята, заедно с треньора си, заедно с отбора си, защото след 25 години беше 4-ти и игра на турнир на УЕФА. И Лестър след като стана шампион едва не изпадна, значи ние сме длъжни да помогнем на този проект и да запазим отбора в „А“ група. Аз съм убеден, че това ще стане, но извънредността я налага това. Предстоят изключително важни мачове, „Дунав“ трябва да има финансова стабилност. Ние сме едни от основните спонсори. Знаете, че ползва и нашия стадион при преференциални условия.

**Чл.-кор. проф. Хр. Белоев:** Да, благодаря. Мирослав Славчев. Момент, г-жа Крушева първо, тя има право на ...

**Г-жа Н. Крушева:** Господин Стоилов, благодаря Ви изключително много за това, че се ангажирате лично да ми отговорите. Разбирам, че 100 000 лв. са заделени за волейбола. Някак си за мен остава въпроса ... ( коментар от зала не се чува) Точно така. Значи, 100 000 отделяме за световното първенство по волейбол и 270 000 отделяме за подпомагане на отбора по футбол. Отборът е нашия, но това не означава, това не означава, че всичките средства, които се отделят за спорт би следвало да бъдат насочени към едно-единствено, един-единствен спорт. Ние до този момент, до този момент все още нямаме разпределение на средствата за различните видове спортове. В моментът сме прехвърлили месец април, а все още спортните федерации не са си получили средствата.

**Чл.-кор. проф. Хр. Белоев:** Изказване ще бъде? ( коментар от зала не се чува) Да, момент само, първо дадохме думата и след това. Господин Славчев.Да, след това Велизар Павлов, след това Емо ...

**Г-н М. Славчев:** ... притеснявам, понеже изказването ми беше по точката ...

**Чл.-кор. проф. Хр. Белоев:** ... четири-пет души чакат.

**Г-н М. Славчев:** ... дискусията, видях, че много хора желаят да отговорят на г-жа Крушева, преждеговорящата. Но тъй и тъй ми е ред, ще си кажа за какво исках аз да се изкажа. Знам, че ФК „Дунав“ заплаща за ползването на стадиона за всеки мач, което ясно ... Тъй като той е един от основните ползватели на тоя футболен стадион, дали има възможност да се помисли как да стане така, че вместо да наливаме такива пари за спонсорство, което ... Вижте, истината е, че професионален спорт с общински пари не се прави никъде по света. Нали, Челси не го спонсорира общината, така че несериозно е да говорим, че очакваме професионален спорт с общински пари. Значи, ангажимент на ръководството на въпросния спортен, футболен клуб е да си търси спонсори и да си се финансира, за да може да купува футболисти и въобще да имаме футбол, а не да очакваме да изпаднем от „А“ група, което е съвсем друга точка. Ставаше въпрос за това има ли възможност, аз съм наясно, че Градския стадион за едно футболно събитие има охрана, има куп неща, които струват пари, медицински там екип и прочие, но като толкова искаме да помогнем на футбола в Русе, аз също бих искал да се случи това, някак си да се намери начин да се освободи от заплащането на таксата за ползване на стадиона, ако има възможност. Въпрос беше това.

**Чл.-кор. проф. Хр. Белоев:** Да, благодаря. Велизар Павлов. Реплика на кого? (коментар от зала не се чува) То изказване тръгна. Заповядай, д-р Чакърян. Да, д-р Чакърян, реплика.

**Д-р Евр. Чакърян /реплика/:** Здравейте, колеги. Господин Председател, господин Кмет, имам лична реплика към вас, по стечение на обстоятелствата, колеги, съм член на комисия спорт. От известно време насам една интересна мантра върви в нашите срещи, месечни, където спорта е изключително на тъмно и неясно се разпределят субсидии. Стана ми много интересно, загледах се в документите, защото аз все пак нямам самочувствието да разбирам от управление на спортни клубове и сега се изказа теза, че не са раздадени парите. Дори и аз разбрах, че се промени законодателството и начина, по който трябва да се разпределят. И в моментът, проведохме преди няколко дена среща, извънредна комисия, в която се подписахме членовете на комисия спорт и скоро ще бъдат раздадени тези пари. Така, че така добре ми е да сваля тази спекула от ефир. Второ, имаме си достатъчно ленове, заповядайте на комисия спорт, Вие сте успешен бизнесмен, може да отделите време да видите, че върви хармония в тази комисия. И досега не съм видял нещо на тъмно да е раздадено. Благодаря ви.

**Чл.-кор. проф. Хр. Белоев:** Те, две станаха вече. ( коментар от зала не се чува) Туй е реплика към Крушева. Крушева.

**Г-жа Н. Крушева:** Господин Чакърян, първо не Ви прилича ироничния тон. Второ, аз не съм спекулирала с това, че е непрозрачно. Казах, че, когато парите по време на бюджет бяха разпределени, те не бяха прозрачно разпределени по време на бюджет, обсъждането на бюджета. Относно за спорта, Вие само ми потвърдихте думите, че те все още не са стигнали до спортните дружества. Вие едва преди няколко дена сте си разписали протоколите. Това имах предвид, че ¼ от годината вече премина, а спортните клубове все още не са ги получили. За това ставаше въпрос.

**Чл.-кор. проф. Хр. Белоев**: Да, благодаря. Пазарджиев, значи репликата е веднага, да, но той е зад катедрата и стана да го видя, когато Славчев е до мен пък, нали? Така, разбрах. Заповядай ... Казвам, че след него дадох, щото не те виждам от катедрата.

**Г-н Иво Пазарджиев**: Колеги, ще помоля д-р Чакърян да не внушава на общинските съветници, че работата е свършена и средствата са разпределени. Средствата не са разпределени. Събирахме се и го направихме по едно от направленията. Дори един от колегите общински съветници, така беше доста недоволен, че се събрахме и не свършихме всичката работа. Така, че другата седмица също предстои да се разпределят средства. Работата не е свършена въобще към настоящия момент.

**Чл.-кор. проф. Хр. Белоев:** Да, благодаря. Така, Велизар Павлов, изказване. Моля за тишина.

**Проф. Вел. Павлов:** Още един важен въпрос, благодаря Ви, господин Председател.

**Чл.-кор. проф. Хр. Белоев:** Господин Григоров ...

**Проф. Вел. Павлов:** Първо искам да кажа, че миналата година сумата на за ФК „Дунав“ беше пак толкова, само че беше включена в Програма „Спорт“ и всички общински съветници гласувахме за тази програма. Тази година има промяна и във връзка със Закона за държавните плащания, нали, помощи, извинявайте, държавните помощи се налага да гласуваме отделно. Тази форма за спонсорство се оказа от законосъобразна гледна точка най-правилна и коректна и затова има такова предложение. Сега, във връзка със спонсорството и затова, че футбол се прави само със спонсори, това в Европа може би е така, но в България нещата са доста по-различни и за да има ФК „Дунав“ спонсори трябва общината да даде своя знак, да направи своя знак и да участва активно в едно такова подпомагане на спорта. Ако общината не даде такъв знак няма да има и спонсори, няма да има и футбол, няма да има „А“ група, ще имаме един пазен стадион и Русе ще отсъства от спортните емисии. Затова ние сме длъжни да помагаме, да участваме и тука единственото нещо, което така ми се иска, искаше някой от Управителния съвет на ФК „Дунав“ да заяви и да поеме отговорност, че отбора няма да изпадне тая година от „А“ група.

**Чл.-кор. проф. Хр. Белоев:** Как да стане?

**Проф. Вел. Павлов:** Важно е, че това е спорт, но това са и цели, които трябва да се поставят. Това са цели, които трябва да се поставят. Благодаря ви.

**Чл.-кор. проф. Хр. Белоев:** Други, кои останаха? Да, Емо Милушев.

**Г-н Ем. Милушев**: Уважаеми колеги, господин Павлов частично каза това, което и аз искам да кажа. Въпросът беше повдигнат, дискутиран на ЗОРС, там си умувахме доста и впоследствие с юристите на общината и директора на финансовата дирекция г-жа Пенева. Разбирам притесненията на г-жа Крушева. Значи, затова беше внесено това допълнение, за да се изясни от къде ще се вземат тези пари, от къде ще са извадени и по какъв ред ще се дадат. Господин Павлов каза преди малко предни години също толкова средства сме отпускали на ФК „Дунав“, даже повече. Сега промяната е следната, Програма „Спорт“ е гласувана от общинския съвет февруари месец, променихме наредбата, там казахме, че комисията, която г-н Пазарджиев спомена тя ще разпределя средствата, а не общинския съвет. Тези средства за футболния клуб предмет на предложението излизат от Програма „Спорт“ и ще се дадат по друг ред, това е цялата работа. Програма „Спорт“ разпределя пари, които общината подарява на спортните клубове, подарява ги без нищо. Просто, защото така иска и така е длъжна да подпомага по закон. В случаят ние правим други, клуба моли общината дайте ни тези пари, а ние ще поемем насрещно задължение и са описали какви задължения ще поемат. Това е цялата работа. Корекцията на бюджета може да се извърши без общинския съвет, г-жо Крушева, ей това е също важно, защото не променяме общата рамка, променяме само от дейност в дейност. Кметът може да го направи сам, без да ни пита, закона му позволява, но въпреки това той уведомява общинския съвет и казва, ще дадете ли съгласието си да направим така. Ето, че има публичност и прозрачност, няма нищо скрито. И понеже участвах в тази дискусия, наясно съм и затова реших да се изкажа, г-жа Крушева да е спокойна, че няма нищо, няма нищо нередно. Няма да даваме други средства на ФК „Дунав“ по Програма „Спорт“. Затова намаляваме средствата по програма „спорт“ с тази сума и ги даваме под друга форма, за да ги получат веднага, защото са им необходими и ще поемат насрещно задължение. Просто сключваме един договор и те поемат задължение, а другите пари по Програма „Спорт“ ще ги подарим, там е друго нещо. Нещо, стана ли ясно? Долу-горе. Благодаря.

**Чл.-кор. проф. Хр. Белоев:** Благодаря. Евгени Игнатов.

**Г-н Евг. Игнатов:** Само искам да внеса яснота при разпределяне на средствата за спортните клубове. Наредбата, която се водим и правилата, по които разпределяме спортните средства са обвързани с получаването на средствата от Министерството по младежта и спорта. Затова на този етап за някои е видно, че се бавят тия средства. До края на април всички спортни клубове, които получават финансови средства за своята си дейност от Министерство по младежта и спорта ще си подпишат своите договори. Нашата наредба, нашите правила са обвързани със средствата, които получават спортните клубове от министерството на спорта. Така, че във всеки един момент ще се получи в общината кой, какви средства получава от министерството на спорта и благодарение на тия средства, които са в Програма „Спорт“ заложени за развитието на високо спортно майсторство, на спортните си клубове , те ще си получат тези средства след разпределяне на тия ..., на тази комисия. В другите раздели всеки един момент ще бъдат разпределени. Както знаете Програма „Спорт“ е в 6 раздела и е необходимо да се гласуват тези средства. Благодаря ви.

**Чл.-кор. проф. Хр. Белоев:** Да, благодаря. Други? Заповядайте, г-н Ганчев.

**Г-н Г. Ганчев:** Съзнателно гледах да съм края, защото не знам колко хора могат действително да говорят, но по стечение на обстоятелствата бях председател на Управителния съвет на футболния клуб. Той беше създаден като акционерно дружество, някъде около 97-98 година и тогава няколко футболни хора, и понеже край мене имаше човек, който се занимаваше с футбол, един действително сериозен треньор г-н Никола Христов и по стечение на обстоятелствата така стана, че аз бях председател на управителния съвет и знам. И сега мога да кажа, че ако Община Русе не ..., действително не е един от водещите партньори на футболния клуб и не подпомага, футбол няма да има. Футболните хора в Русе, те не са малко, Русе винаги е бил един град, в който се е развивал футбола. Футболните хора ще чакат, ама клуба пак ще бъде във „В“ или в „Б“ група. След това в годините проф. Павлов си спомням като заместник-кмет тогава, той предложи да бъдат приоритетни 4 спорта, нали така беше? Даже ние сме говорили и мисля, че и сега са приоритетни 4. (коментар от зала не се чува) Да, допълнихме бокс. Футбол, волейбол, баскетбол, баскетбол-жените, когато играеха в „А“ група и бяха шампиони, леката атлетика и сега ... (коментар от зала не се чува) Да и в Европа. И сега увеличихме и с бокс. Това потвърждавам, и казвам, и заявявам, че това действително са пари, които бяха отделени за футбола в програмата и това са пари, които ще бъдат предоставени малко по-рано. Но да помогнат тези пари действително отбора да остане в „А“ група, защото предстоят, предстои на отбора плейофи, те ще участват в плейофи. Малко по-назад да се върна и ще завърша, няма да съм многословен, тогава ... А и Теодор е тука и той се е занимавал с футбол и той знае как са нещата. Имаше една такава схема, на футболния клуб тогава 98-99 година беше предоставен закрития Кооперативен пазар като ... (коментар от зала не се чува) Сега не е така, сега разбира се не е, аз казвам просто как беше. Закритият Кооперативен пазар отделяше някъде около 25-26 хиляди лева, които издържаха клуба. Сега, обаче пак казвам, давам го като пример, сега не е така, не е по тоя начин. Но, за да функционира един ..., знам го със сигурност, един футболен клуб в „А“ група са необходими между 50 и 150 хиляди лева на месец за ..., само за такси, за заплати, за премии, защото футболистите получават премии при победа на чужд терен една, на вътрешен терен друга и т.н., такси за стадиона и всичко останало. Няма нужда да се обяснява в подробности. Така, че чест прави на Община Русе, че подпомага футболния клуб, който е разбира се най-атрактивния и спорта, който се гледа от най-много хора. Това е, благодаря ви.

**Чл.-кор. проф. Хр. Белоев:** Други? Гласуваме точката.

**КВОРУМ – 45. С 39 гласа „за”, 1 „против” и 5 „въздържали се” се прие**

**РЕШЕНИЕ № 822**

На основание чл. 21, ал. 2 във връзка с ал.1, т. 6 и т. 23 и чл. 17, т. 10 от Закона за местното самоуправление и местната администрация (ЗМСМА), чл. 125, ал. 1, т. 1 от Закона за публичните финанси“, във връзка с Решение N759, прието с Протокол № 30/01.02.2018 г. на Общински съвет Русе“, във връзка с чл. 62, aл. 1, т. 6 от Закона за физическото възпитание и спорта, Общински съвет - Русе реши:

1. Дава съгласие Община Русе да спонсорира със сумата от 270 000 лв. СНЦ „ФК „Дунав-2010 –Русе“ с ЕИК 176010133 за осъществяване на спортната дейност на клуба срещу задължение за популяризиране на община Русе.
2. Средствата по т. 1 да се осигурят чрез намаляване на средствата по Програма Спорт, утвърдена с Решение N759, прието с Протокол N30/01.02.2018 год. от 900 000 лв. на 630 000 лв. и се прехвърлят в дейност 719 Други дейности по спорта и физическата култура, параграф 1020 Външни услуги.
3. Възлага на кмета на община Русе да подпише договор за спонсорство с посочване на конкретни задължения за спортния клуб за популяризиране на община Русе чрез посочените от заявителя ползи, съгласно предложение вх.№36-58-1/04.04.2018 г. и поставяне знака на община Русе и съответния надпис на автобуса на клуба от двете страни.

**Чл.-кор. проф. Хр. Белоев:** Процедура, Иво Пазарджиев.

**Г-н Иво Пазарджиев:** Уважаеми господин Председател, както забелязахме по вре ме на точката отново се случи една неприятна практика, която има в нашия общински съвет, докато някой от съветниците говори, заместник-кмета Иван Григоров да стои и да мърмори зад гърба му. Той се намира точно зад човека, който говори. Вие му направихте ...

**Чл.-кор. проф. Хр. Белоев:** Аз направих забележка, да.

**Г-н Иво Пазарджиев**: Направихте му забележка, но явно това не може да се промени, той продължава и в момента да го прави, докато говоря. Така, че правя процедурно предложение, на това място тука стоят администрацията, заместник-кметовете и главния архитект, предлагам на неговото място, тъй като той е точно зад говорещия да седне някой друг човек, някой по-възпитан от него. Така като гледам всички останали отговарят на изискването, предлагам неговото място да бъде разменено с това на г-жа Бучуковска.

**Чл.-кор. проф. Хр. Белоев:** Да, да, процедура ли пак? Да.

**Г-жа С. Павлова:** Господин Пазарджиев, просто Ви се учудвам как от оня край, какво видяхте, какво чухте, аз стоя срещу г-н Григоров, не е говорил и не е мъмрил зад гърба на никого. (коментар от зала не се чува)

**Чл.-кор. проф. Хр. Белоев:** Моля, моля за внимание, ред в залата.

**Г-жа С. Павлова:** ... цирк вече.

**Чл.-кор. проф. Хр. Белоев:** Уважаеми колеги, апелирам за ред в залата и да се концентрираме върху работата си. Продължаваме. (коментар от зала не се чува) Как да гласувам да се измести кмета от ... (коментар от зала не се чува) Значи, г-н Стоилов ще прецени и ще вземе съответните ... (коментар от зала не се чува) Значи, моля за тишина. Значи, нито е в мои правомощия да определя местата там как да сядат, може би друг трябва да го направи, господин кмета или който си ги подрежда. (коментар от зала не се чува)

**Г-н Иво Пазарджиев:** Сега ще помоля ...

**Чл.-кор. проф. Хр. Белоев:** Значи, ние сме приели реда на сядане на общинските съветници по групи на банките тука.

**Г-н Иво Пазарджиев:** От името на група искам 10 минути почивка, на която да уточните с кмета и с администрацията кой, къде да сяда. И да определите някой по-възпитан да сяда на неговото място.

**Чл.-кор. проф. Хр. Белоев:** Е, предложение за почивка от името на група ... (коментар от зала не се чува) Да, де, аз няма да го гласувам ... (коментар от зала не се чува) Изчакайте да обявявам, аз си гледам часовника колко е часа. Значи, казвам има предложение от група за почивка, през която да се извърши съответно решение, 10 минути почивка. Моля да бъдете точни.

***10 минути почивка.***

**Чл.-кор. проф. Хр. Белоев:** Времето изтече, стартираме проверка на кворума. 29 са се регистрирали, видимо има повече, имаме необходимия кворум, продължаваме. Уточнихме начина, по който ще процедираме. Към всички още веднъж апелирам за съблюдаване на реда, да няма реплики, да продължим цивилизовано да водим сесията. Господин Пазарджиев, значи уточнихме, че ще водим цивилизовано сесията, без да има никакви реплики, за това става дума. Уточнено е няма да има реплики никакви, няма да има размествания в момента. Значи, за разместванията как се сяда на банката вдясно от мене друг прави, не ние, не общинските съветници. Значи, ще го дискутираме този въпрос допълнително, но сме разговаряли относно реда в залата и апелирам към всички той да се спазва. В разговорът с г-н Григоров само уточнихме и за г-жа Крушева той не взе отношение по точката от дневния ред, а Щерев, защото е в управителния съвет на „Дунав“ и има отношение към въпроса.

**4 Точка**

**Откриване на процедура за провеждане на публичен търг с явно наддаване за продажба на общински имот в гр. Русе, ИПЗ**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Уважаеми общински съветници ...

**Чл.-кор. проф. Хр. Белоев:** Моля за тишина и да не правим бележки повече на тая тема.

**Г-жа Д. Шилкова:** ... предлагаме провеждане на публичен търг за един имот в Източна промишлена зона с площ 522 кв.м. с начална тръжна цена 22 500 лв.

**Чл.-кор. проф. Хр. Белоев:** Благодаря. Въпроси по точката и изказвания? Да, заповядайте, г-жа Волф.

**Г-жа М. Волф:** Уважаеми господин Председател, уважаеми колеги, при разглеждането на тази точка, виждам заявлението от страна на фирмата, която пише, че мотивите за искането са за нуждите за дейността на фирмата. Би било добре, когато имаме такива предложения да имаме и справка за това каква дейност развива самата фирма, защото така не става ясно всъщност за какво ще обявим този търг. Благодаря.

**Чл.-кор. проф. Хр. Белоев:** Да, благодаря. Заповядайте, г-жа Шилкова.

**Г-жа Д. Шилкова:** Обръщам внимание, че всички точки, които внасяме на вашето внимание на сесия подробно се разглеждат на комисия общинска собственост, където са целите досиета на имотите. Това предложени е подкрепено там и е разгледано обстойно, поддържам го.

**Чл.-кор. проф. Хр. Белоев:** Да, благодаря. Други? Не виждам. Гласуваме точката.

**КВОРУМ – 39. С 35 гласа „за”, 1 „против” и 3 „въздържали се” се прие**

**РЕШЕНИЕ № 823**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 1 от ЗОС, чл. 8, ал. 1, ал. 9 от ЗОС, чл. 41, ал. 2 от ЗОС и чл. 30 от Наредба №1 за общинската собственост на Общински съвет – Русе, Заявление вх. №ОИ-10-20/07.02.2018 г. и извлечение от Протокол №26/02.03.2018 г. на КОС, Общинският съвет реши:

1.Допълва годишната програма за управление и разпореждане с имоти общинска собственост за 2018 г., с продажба на недвижим имот – частна общинска собственост, предмет на АОС №8185/26.04.2017 г., находящ се в гр. Русе, ИПЗ, представляващ поземлен имот с идентификатор 63427.8.247, с площ от 522 кв.м. съгласно КККР на гр. Русе, с прогнозен приход от продажбата в размер на 22 500,00 лева /двадесет и две хиляди и петстотин лева/.

2.Дава съгласие за откриване на процедура за продажба чрез публичен търг с явно наддаване на поземлен имот с идентификатор 63427.8.247, с площ от 522 кв.м., с трайно предназначение на територията: Урбанизирана, начин на трайно ползване: За друг обществен обект, комплекс, съгласно КККР на гр. Русе, представляващ УПИ IX-798, за квартал ИПЗ по регулационния план на гр. Русе, предмет на АЧОС №8185/26.04.2017 г., вписан под №183, т. 11, н.д. 2253, ДВР 4983, вх. №5051 от 28.04.2017 г. по описа на Службата по вписвания – Русе, при начална тръжна цена 22 500,00 лв. /двадесет и две хиляди и петстотин лева/, без дължими данъци и такси.

Дължимите данъци и такси да се определят след провеждане на търга и са за сметка на спечелилия търга участник – купувач.

**5 Точка**

**Откриване на процедура за продажба на общински имот, попадащ в територията по §4 от ПЗР на ЗСПЗЗ в землището на с. Николово, м. „Дрибак 4,5“**

**Чл.-кор. проф. Хр. Белоев:** Заповядайте, г-жа Шилкова.

**Г-жа Д. Шилкова:** Стандартна процедура, по параграф 4, съобразен е коефициента определен от общинския съвет.

**Чл.-кор. проф. Хр. Белоев:** Да, благодаря. Изказвания и въпроси по точката? Няма. Гласуваме.

**КВОРУМ – 44. С 43 гласа „за”, 0 „против” и 1 „въздържали се” се прие**

**РЕШЕНИЕ № 824**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 1 от ЗОС, чл. 8, ал. 1 и ал. 9 от ЗОС, чл. 41, ал. 2 от ЗОС и чл. 30 от Наредба №1 за общинската собственост на Общински съвет – Русе, Заявление вх. № ОИ-10-9/15.01.2018 г. и извлечение от протокол №26/02.03.2018 г. на КОС, Общинският съвет реши:

1.Допълва годишната програма за управление и разпореждане с имоти общинска собственост за 2018 г., с продажба на недвижим имот-частна общинска собственост, предмет на АОС №8546/19.02.2018 г., находящ се в в землището на с. Николово, местност „Дрибак 4,5", представляващ имот №503.1163 с площ 507 кв.м. по плана на новообразуваните имоти на местност „Дрибак 4,5”, с. Николово, с прогнозен приход от продажбата му в размер на 2 328,00 лева.

2.Дава съгласие за откриване на процедура за продажба чрез публичен търг с явно наддаване на земеделска земя, представляваща имот №503.1163 с площ 507 кв.м. с начин на трайно ползване - за земеделски труд и отдих, четвърта категория, намиращ се в землището на с.Николово, местност „Дрибак 4,5", поподащ в територия по §4 ПЗР към ЗСПЗЗ, предмет на АОС №8546/19.02.2018 г., вписан под №93, том 5, н.д. 925, дв.вх. 2155, вх. №2200 от 23.02.2018 г. по описа на Службата по вписвания – гр. Русе, при начална тръжна цена 2 328,00 лв., без дължими, данъци и такси.

Дължимите данъци и такси да се определят след провеждане на търга и са за сметка на спечелилия търга купувач.

**6 Точка**

**Промяна в списъците с общински жилища**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** От ведомственият фонд прехвърляме в общия фонд едно жилище, поради отпаднала необходимост към този момент.

**Чл.-кор. проф. Хр. Белоев:** Благодаря. Въпроси и изказвания по точката? Няма. Гласуваме.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 825**

На основание чл. 21, ал. 2, във връзка с чл. 21, ал. 1, т 8 от Закона за местното самоуправление и местната администрация, чл. 42, ал.1 и ал. 2 от Закона за общинската собственост, чл. 12, ал. 1, ал. 2 и ал. 4 от Наредба №6 на Общински съвет – Русе за условията и реда за установяване на жилищни нужди, настаняване под наем и разпореждане с жилища – общинска собственост, Общинският съвет реши:

1. Изменя Списък №2 на общинските жилища от ведомствения фонд, утвърден от Общински съвет – Русе с Решение №774, прието с протокол №31/22.02.2018 г., като премахва от списъка точка №43 – жилищен имот, представляващ апартамент, с административен адрес гр. Русе, ж.к. „Дружба 3“, бл. №44, вх. „А“, ет. 6, ап. 16, предмет на АЧОС №1935/19.05.1998 г.

2. Допълва Списък №1 на общинските жилища за настаняване под наем на граждани с установени жилищни нужди, утвърден от Общински съвет – Русе с Решение №774, прието с протокол №31/22.02.2018 г., като създава нова точка №1595 в раздел А.Апартаменти – жилищен имот, представляващ апартамент, с административен адрес гр. Русе, ж.к. „Дружба 3“, бл. №44, вх. „А“, ет. 6, ап. 16, предмет на АЧОС №1935/19.05.1998 г.

**7 Точка**

**Съгласие за възстановяване право на собственост върху имот, представляващ земеделска земя с идентификатор 63427.64.18 в местността „Под ормана“, землище на град Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** По предложение на Общинска служба земеделие възстановяваме правото на собственост, по реда на Закона за собствеността и ползването на земеделските земи. Тази точка също е разгледана в комисия общинска собственост и е подкрепена.

**Чл.-кор. проф. Хр. Белоев:** Благодаря. Въпроси и изказвания? Няма. Гласуваме точката.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 826**

О На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 45ж, ал. 1 и ал. 2 от ППЗСПЗЗ, във връзка с §27, ал. 2, т. 3 от ПЗР на ЗИДЗСПЗЗ (обн. ДВ, бр. 62/2010 г.), Протокол №26/02.03.2018 г. и мотивирано искане от Общинска служба „Земеделие“ – град Русе, Общински съвет - Русе реши:

1. Дава съгласие за възстановяване право на собственост по реда на Закона за собствеността и ползването на земеделските земи /ЗСПЗЗ/, чрез обезщетение на наследниците на Цветана Петрова Деликънева, бивш жител на град Русе, върху поземлен имот, общинска собственост, представляващ земеделска земя с идентификатор 63427.64.18 по Кадастралната карта и кадастралните регистри на град Русе, с площ от 4,001 дка, в местността „Под ормана“, землище на град Русе, начин на трайно ползване: Нива, четвърта категория при неполивни условия

2. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**8 Точка**

**Приемане на Решение за установяване позицията на Община Русе по повод въпроси от дневния ред на извънредното заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД-Русе, насрочено за 30.04.2018 г.**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Предложението касае приемане на инвестиционната програма на „ВиК“ ООД през 2018 година. Заседанието на общото събрание ще се проведе на 30.04.2018 г. Поддържам предложението.

**Чл.-кор. проф. Хр. Белоев:** Благодаря. Въпроси и изказвания? Няма. Гласуваме точката.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 827**

На основание чл.21, ал.2, във връзка с чл.21, ал.1, т.23 от Закона за местното самоуправление и местната администрация, във връзка с чл.198е, ал.3 и 5 от Закона за водите, във връзка с чл.5, ал.5 и 6 от Правилника за организацията и дейността на асоциациите по водоснабдяване и канализация, Общински съвет – Русе реши:

I. При невъзможност за лично участие на Кмета на Община Русе в заседанието на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 30.04.2018 год. от 14,00 часа в Зала №1 на Областна администрация – Русе, оправомощава г-н Димитър Наков - Заместник-Кмет на Община Русе с ресор „Устройство на територията” да представлява Община Русе на извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено в горепосочените време и място.

II. Оправомощава представителя на Община Русе да подкрепи и да гласува положително по точките от дневния ред на заседанието на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 30.04.2018 год. от 14,00 часа в Зала №1 на Областна администрация - Русе, както следва:

1. Приемане на Подробна инвестиционна програма за работата на „ВиК“ ООД – Русе през 2018 година;

1. Други.

II. При настъпване на промени в процеса на обсъжданията на въпросите от дневния ред на заседанието на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 30.04.2018 год. от 14:00 часа в Зала № 1 на Областна администрация - Русе, оправомощава представителя на Община Русе да гласува по вътрешно убеждение, ръководейки се и защитавайки интересите на Община Русе.

**9 Точка**

**Отдаване под наем на обособени части от имот – ПОС, предоставен за управление на ОУ „Никола Обретенов“, гр. Русе, ул. „Никола Табаков“ № 4**

**Чл.-кор. проф. Хр. Белоев:** Заповядайте.

**Г-жа Д. Шилкова:** По искане на директора на ОУ „Никола Обретенов“ предлагаме провеждане на публични търгове за отдаване под наем на обособени помещения в учебното заведение. Към предложението е приложено и становището на специализираната комисия.

**Чл.-кор. проф. Хр. Белоев:** Благодаря. Въпроси и изказвания? Няма. Гласуваме точката.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 828**

На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 3 от Наредба №1 за общинската собственост на Общински съвет - Русе, чл. 11 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да бъде проведен публичен търг с явно наддаване, за отдаване под наем за срок от пет години, на помещения за спортни дейности, с обща площ 455,66 кв. м (включващи зали за спортна гимнастика – два броя, с обща площ 104,46 кв. м, зала за спортна стрелба с площ 105,64 кв. м, санитарен възел с площ 13,92 кв. м, зали за спортни дейности – два броя, с обща площ 121,66 кв. м, коридор с площ 109,98 кв. м), разположени в сутерена на корпус Д на монолитна четириетажна сграда, с идентификатор по Кадастралната карта на гр. Русе 63427.6.241.3, със застроена площ на цялата сграда – 1 088,00 кв. м, с предназначение – сграда за образование, с административен адрес: гр. Русе, ул. „Никола Табаков“ №4, описана в Акт за публична общинска собственост (АПОС) №7127/08.01.2014 г., предоставена за управление на ОУ „Никола Обретенов“, с начална тръжна месечна наемна цена – 470,00 лв. (Четиристотин и седемдесет лева) без включен ДДС.
2. Дава съгласие да бъде проведен публичен търг с явно наддаване, за отдаване под наем за срок от пет години на помещения за печатарски услуги, с обща площ 218,00 кв. м (включващи две помещения с обща площ 108,00 кв. м и помещение с площ 110 кв. м), разположени на първи етаж на корпус В на монолитна четириетажна сграда, с идентификатор по Кадастралната карта на гр. Русе 63427.6.241.3, със застроена площ на цялата сграда – 1 088,00 кв. м, с предназначение – сграда за образование, с административен адрес: гр. Русе, ул. „Никола Табаков“ №4, описана в Акт за публична общинска собственост (АПОС) №7127/08.01.2014 г., предоставена за управление на ОУ „Никола Обретенов“, с начална тръжна месечна наемна цена – 289,00 лв. (Двеста осемдесет и девет лева) без включен ДДС.

**10 Точка**

**Провеждане на публичен търг с явно наддаване за отдаване под наем на част от терен - публична общинска собственост за разполагане на преместваем обект по чл. 56 от ЗУТ**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Публичният търг касае павилион с площ 12 кв.м. до автоспирката, до училището в с. Николово. Поддържам предложението.

**Чл.-кор. проф. Хр. Белоев:** Да, благодаря. Въпроси и изказвания? Няма. Гласуваме точката.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 829**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 14, ал. 7, във връзка с чл. 14, ал. 2 от ЗОС, във връзка с чл. 56, ал. 1 и 5 от ЗУТ, чл. 11, ал. 1 и 2 от Наредба №1 за общинската собственост на Общински съвет – Русе, във връзка с чл. 1, т. 1, чл. 2, ал. 1, т. 1, ал. 2, чл. 3 и чл. 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем за срок от пет години на част от терен – публична общинска собственост, за поставяне на преместваем обект – павилион за търговска дейност, с площ от 12,00 кв. м, до автоспирка, намираща се пред ОУ „Св. св. Кирил и Методий“, в с. Николово, община Русе, с начална тръжна месечна наемна цена – 31,00 лв. (Тридесет и един лева) без включен ДДС.

**11 Точка**

**Приемане на Наредба за изменение и допълнение на Наредба №9 на Общински съвет – Русе за реда и условията за упражняване правата на Община Русе върху общинската част от капитала на търговските дружества**

**Чл.-кор. проф. Хр. Белоев:** Заповядайте.

**Г-жа Д. Шилкова:** Предлагаме промяна на Наредба №9, във връзка с променено действащо законодателство. Поддържам това предложение. То беше разгледано във всички комисии на общинския съвет. Имам едно допълнение, в правните основания на решението, след текста „ ... чл. 21, ал. 2 ... „ да се добави „ ... във връзка с чл. 21, ал. 1, т. 23 ...“

**Чл.-кор. проф. Хр. Белоев:** Благодаря. Въпроси и изказвания? Да, Иво Пазарджиев.

**Г-н Иво Пазарджиев:** Уважаеми г-н Председател, уважаеми господин Кмете, уважаеми колеги общински съветници, с въпросното предложение се прави нещо добро, а именно определя се все пак максимален размер на възнагражденията, които могат да получават управителите на лечебни заведения, които са собственост на общината, а именно дружества с ограничена отговорност, чийто едноличен собственик на капитала е Община Русе. Считаме, обаче че дори и така въведеното, въведения максимум е изключително висок. Имаше порочни практики да получават едни заплати, които за дружества, които са на загуба и които не се управляват добре, каквито имаше случаи на предишния управител на Стоматологията, ДКЦ-1 според нас и до момента не се управлява добре, ние считаме, че след като това са болници, чийто едноличен собственик на капитала е Община Русе, община Русе се ръководи от кмет, не би следвало управителите да получават по-висока заплата от тази на кмета. Така, че със сигурност те нямат повече отговорности, повече ангажименти, отколкото има един кмет на голяма община, така че предлагаме работната им заплата да не бъде повече от 90 на 100 от възнаграждението на кмета на Община Русе. Който иска да получава по-големи заплата и по-големи възнаграждения започва да работи в частна болница или си прави частна болница, може да получава и по 50 000 или има колеги, които успешно работят в този бранш. Но след като искат да са на общинска работа заплатите не би следвало да бъдат чак толкова високи в сравнение с другите хора, които са и от администрацията, и директори на други общински търговски дружества, така че това е нашето предложение.

**Чл.-кор. проф. Хр. Белоев:** Реплика, Сашо Неделчев.

**Г-н Ал. Неделчев:** Уважаеми господин Председател, уважаеми г-н Пазарджиев, господин Кмете, не съм съгласен с това, което предлага г-н Пазарджиев по една проста причина, че дайте тогава да предложим в държавата да се приеме закон никой да не взема по-големи заплати от кметовете или от премиера. В какво общество искате да живеем? Това за мене е абсолютна несериозност. Русе е един от малкото градове, които има добри резултати в общинските си търговски дружества и особено в здравния сектор. Благодарение на тия хора ... и тука оценката за д-р Доганова, за д-р Райчинов, която направихте категорично не я приемам. Благодарение на тия хора ние съхранихме един сектор и досега, който се развива и който предлага изключително добра здравна помощ на населението. Така, че хайде да не се занимаваме с този проблем, защото наистина, извинявайте ама не звучи сериозно. Да унифицираме заплатите с някакъв си таван на всички в общината ли, какво предлагате?

**Чл.-кор. проф. Хр. Белоев:** Да, заповядайте. Иво Пазарджиев.

**Г-н Иво Пазарджиев:** Казвате, че се управляват добре. Явно не сте ходили в Стоматологията, явно не сте ходили в ДКЦ-1 да видите каква мизерия е. Така, че 90% от заплатата на кмета не е ниска заплата. Какъв Ви е проблема?

**Чл.-кор. проф. Хр. Белоев:** Други изказвания по точката? Събина Павлова.

**Г-жа С. Павлова**: Ще взема отношение само дотолкова, доколкото ...

**Чл.-кор. проф. Хр. Белоев:** Моля за тишина.

**Г-жа С. Палова: ...** бях поканена и като член на постоянната комисия по здравеопазване в работната група, която работеше по промяна наредбата. Там бяха обсъдени всички възможности и ситуации, които трябва да се вземат предвид, когато се определят възнагражденията на управителите на лечебните заведения. Твърдя ... Искам да Ви поправя болници от общинските дружества са само две, лечебни заведения имаме. Такова е ДКЦ е лечебно заведение, не е болница и тъй нататък. Та, ако искате да сте по-навътре в материята, която гласуваме по тая точка, поне можеше да говорите с членовете от вашата група, които бяха в тази работна група и да си изясните предварително какви са мотивите да излезе точно това предложение, а не някакво друго.

**Чл.-кор. проф. Хр. Белоев:** Да, благодаря. Други? Госпожа Шилкова.

**Г-жа Д. Шилкова:** Едно допълнение имам само, работната група, внасяйки това предложение с този праг е съобразила действащата нормативна уредба, а именно Наредба №9 на Министерството на здравеопазването.

**Чл.-кор. проф. Хр. Белоев:** Да, благодаря. Други? Гласуваме предложението на Иво Пазарджиев за промяна възнагражденията по договорите за управление на управителите на лечебни заведения, еднолични дружества с ограничена отговорност, в които Община Русе е едноличен собственик на капитала са в размер от 280 до 400 на 100 от отчетната средна месечна брутна работна заплата в заведението, но не повече от 90 на 100 от възнаграждението на кмета на общината. С това предложение гласуваме, гласуваме дали да бъде така.

**КВОРУМ – 39. С 9 гласа „за”, 19 „против” и 11 „въздържали се” не се прие предложението.**

**Чл.-кор. проф. Хр. Белоев:** Гласуваме предложението така, както е направено по точката.

**КВОРУМ – 41. С 37 гласа „за”, 4 „против” и 0 „въздържали се” се прие**

**РЕШЕНИЕ № 830**

На основание чл. 21, ал.2, във връзка с чл.21, ал.1, т.23 от ЗМСМА, във връзка с чл. 137, ал. 1, т.5 от Търговския закон, чл. 51а, ал.4 от Закона за общинската собственост, чл. 76, ал. 3 АПК, Общинският съвет реши:

Приема Наредба за изменение и допълнение на Наредба №9 на Общински съвет Русе за реда и условията за упражняване правата на Община Русе върху общинската част от капитала на търговските дружества, със следното съдържание:

§ 1. В чл. 3, ал.2. изразът „с общинско имущество“ се заменя с „с общинско участие в капитала“.

§ 2. Текстът на Раздел VI се изменя така:

„Раздел VI

Правила за сключване на договори за наем и разпореждане с дълготрайни активи и за задължително застраховане на имуществото“

§ 3. В Раздел VI отпада текста на чл. 15 и се създава нов текст:

„Чл. 15 (1) Сключването на договори за наем и разпореждане с недвижимо и движимо имущество на търговски дружества с общинско участие в капитала се извършва от управителните органи на дружеството. Срокът на договорите за наем не може да бъде по-дълъг от 10 години.

(2) Търговските дружества с общинско участие в капитала могат да отдават под наем имоти или части от тях, внесени от общината като непарична вноска в капитала им, или да учредяват ограничени вещни права върху такива имоти, чрез публичен търг или публично оповестен конкурс по реда определен в Наредба № 1 на ОбС-Русе за общинската собственост.

(3) Управителните органи на търговски дружества с общинско участие в капитала определят имотите, които подлежат на задължително застраховане. Застрахователните вноски са за сметка на дружеството.

§ 4. Чл.31 да се допълни с ал.9:

„(9) Месечните възнаграждения на членовете на изпълнителните органи на общинските еднолични търговски дружества са не повече от дванадесеткратния размер на минималната месечна работна заплата, установена за страната за съответния месец.“

§ 5. В чл.31а се правят следните изменения:

„Чл.31а.Възнагражденията по договорите за управление на управителите на лечебни заведения - еднолични дружества с ограничена отговорност, в които Община Русе е едноличен собственик на капитала, са в размер от 280 до 400 на сто от отчетната средна месечна брутна работна заплата в заведението, но не повече от дванадесеткратния размер на минималната месечна работна заплата, установена за страната за съответния месец. Конкретния размер на възнаграждението се определя с решението на Общинския съвет при избиране на управител на лечебното заведение."

§6. В Приложението към чл. 31, ал.2 от Наредба №9 на Общински съвет, в раздел Забележки, да отпадне т. 7.

**12 Точка**

**Приемане на Наредба за изменение на Наредба №1 на Общински съвет – Русе**

**Г-н Дим. Кънчев:** Давам думата на проф. Белоев.

**Чл.-кор. проф. Хр. Белоев:** Поддържам направеното предложение. Само в правните основания след ал. 1, т. 23 от ЗМСМА да добавим и чл. 8, ал. 2 от Закона за общинска собственост.

**Г-н Дим. Кънчев:** Благодаря. Въпроси и изказвания? Няма. С така направеното предложение процедура на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 831**

На основание чл. 21 ал. 2, във връзка с чл.21, ал.1, т. 23 и ал. 2 от ЗМСМА, чл.8, ал.2 от Закона за общинската собственост, чл. 8 от ЗНА, чл.79 от Административно процесуалния кодекс (АПК),Общински съвет-Русе реши:

І. Приема Наредба за изменение на Наредба № 1 на Общински съвет – Русе за общинската собственост, както следва:

§. 1. Чл. 104, ал. 2 става: „Наказателните постановления се издават от лицата, предвидени в чл. 22, ал. 5 на Закона за местното самоуправление и местната администрация.“

ПРЕХОДНИ И ЗАКЛЮЧИТЕЛНИ РАЗПОРЕДБИ

§. 2. В чл. 83, ал. 1, изречение 2 на Наредба № 7 за реда и условията за разполагане на преместваемите обекти, на рекламно-информационните и монументално-декоративни елементи, и за осъществяване на рекламната дейност на територията на Община Русе думите „или упълномощено от него лице“ се заменят с „или негов заместник“.

§. 3. Чл. 53, ал. 1 на Наредба № 15 за управление на дейностите с битови, строителни и масово разпространени отпадъци на територията на Община Русе се изменя така: „Наказателните постановления се издават от лицата, предвидени в чл. 22, ал. 5 на Закона за местното самоуправление и местната администрация.“

§. 4. Чл. 51 на Наредба № 18 за обществения ред при ползване на превозни средства на територията на Община Русе се отменя.

§. 5. В чл. 20, ал. 1 на Наредба № 27 за условията и реда за извършване на възстановителни работи при изграждане или отстраняване на повреди на елементи на техническата инфраструктура текстът „а наказателните постановления се издават от Кмета на Общината или упълномощено от него лице“ се заменя с “а наказателните постановления се издават от лицата, предвидени в чл. 22, ал. 5 на Закона за местното самоуправление и местната администрация.“

**13 Точка**

**Корекция на Бюджета на Община Русе за 2018 година**

**Чл.-кор. проф. Хр. Белоев:** Госпожа Пенева.

**Г-жа Ем. Пенева:** Уважаеми дами и господа общински съветници, настоящото предложение в т. 1 и т. 3 касае осигуряване на средства. В точка 1 за паричен заем на „Общински транспорт Русе“, а в точка 3 осигуряване на средства за лицензи за програмни продукти, свързани с защитата на лични данни. Тия средства се осигуряват от резерва на общината за непредвидени, неотложни разходи. Всички останали корекции касаят вътрешна компенсирана промяна по целесъобразност и съответно във връзка с приоритетите в съответната дейност.

**Чл.-кор. проф. Хр. Белоев:** Благодаря. По точката изказвания? Никола Михайлов.

**Проф. Н. Михайлов:** Уважаеми господин Председателю, уважаеми господин Кмете, уважаеми колеги общински съветници, искам да декларирам, че съм удовлетворен от предложението за корекция в бюджета, особено в оная част, която се отнася за ремонта дейност на НЧ „Христо Ботев“. Само да напомня, че през юни ще бъде отбелязана 110-годишнина от основаването му и смятам, че със средствата, които се предлагат ще бъде извършена една чудесна, ще бъде реализирам един добър ремонт и всички, които ползват услугите на читалището ще работят в една приветлива обстановка. Друг е въпросът, че тази промяна можеше да бъде направена още с обсъждането на бюджета в началото ба годината. Благодаря.

**Чл.-кор. проф. Хр. Белоев:** Други, изказвания, въпроси? Няма. Процедура на гласуване.

**КВОРУМ – 41. С 41 гласа „за”, 0 „против” и 0 „въздържали се” се прие**

РЕШЕНИЕ № 832

На основание чл.21, ал.2, във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет реши:

**І. Приходи – държавна дейност**

§ 3601“Реализирани курсови разлики от валутни операции“ ПАГ „Гео Милев“ -100лв.

**Всичко приходи държавна дейност -100лв.**

**ІІ. Приходи – местни дейности**

§3702 „Внесен данък върху приходите от стопанска дейност

на бюджетните предприятия“ -121лв.

§7201 „Предоставени средства по възмездна финансова помощ“ -200 000лв.

**Всичко приходи местна дейност -200 121лв.**

**Всичко приходи по бюджета: -200 221лв.**

ІІІ. Разходи - държавни дейности

ФУНКЦИЯ „Образование“

Дейност 322 „Неспециализирани училища, без професионални гимназии“

§1051 „Командировки в страната“ ПАГ „Гео Милев“ -100лв.

**Всичко за дейност: -100лв.**

**Всичко за функция: -100лв**

ФУНКЦИЯ „Социално осигуряване, подпомагане и грижи“

Дейност 528 „ Центъра за работа с деца на улицата“

§1020 „Външни услуги“ +36 000лв.

§5203 „Придобиване на друго оборудване, машини и съоръжения“

Обект „Проектиране и изграждане на площадка за спорт и игри

в двора на ЦРДУ, гр. Русе, ул. „Битоля“ 1а“ -36 000лв.

**Всичко за дейност: 0лв.**

**Всичко за функция: 0лв.**

**Всичко разходи държавни дейности: -100лв.**

**ІV. Разходи – местни дейности**

ФУНКЦИЯ „Общи държавни служби“

Дейност 122 „Общинска администрация“

§1015 „Материали“ +10 700лв.

§5201 „Придобиване на компютри и хардуер“ -10 700лв.

Обект „Цветно лазерно мултифункционално устройство А3/А4“ 1 бр. +5000лв.

Обект „Компютърна система“ -14 400лв.

/било 32бр. за 38 400лв.; става:20бр. за 24 000лв./

Обект „Мултифункционално устройство – скенер и принтер А3 и А4“ 1 бр. -1 300лв.

§5204 „Придобиване на транспортни средства“

Обект „Автомобил с висока проходимост 4х4, нов,

за ОП „Паркстрой-Русе“ 1бр. /било 19 000лв.; става: 21 000лв./ +2 000лв.

§5301 „Придобиване на програмни продукти и лицензи

за програмни продукти“

Обект „GDPR ИНФО“ 3бр. +1 080лв.

Обект „GDPR АСИСТЕНТ“ 3бр. +1 404лв.

**Всичко за дейност: +4 484лв.**

Дейност 123 „Общински съвет“

§0101 „Заплати и възнаграждения на персонала нает

по трудови правоотношения“ – обществен посредник -12 790лв.

**Всичко за дейност: -12 790лв.**

**Всичко за функция: -8 306лв.**

ФУНКЦИЯ „Икономически дейности и услуги “

Дейност 836 „Дейности по въздушния транспорт“

§1015 „Материали“ ОП „Паркстрой – Русе“ -2 000лв.

**Всичко за дейност: -2 000лв.**

**Всичко за дейност: -2 000лв.**

ФУНКЦИЯ „Разходи некласифицирани в другите функции“

Дейност 998 „Резерв“

§0098 „Резерв за непредвидени и неотложни разходи“ -202 484лв.

**Всичко за дейност: -202 484лв.**

**Всичко за функция: -202 484лв.**

**Всичко разходи местни дейности: -212 790лв.**

**V. Разходи държавна дейност дофинансирани с общински приходи**

ФУНКЦИЯ „Култура, спорт, почивни дейности и религиозно дело“

Дейност 738 „Читалища“ – дофинансиране

§4500 „Субсидии и други текущи трансфери

за юридически лица с нестопанска цел“ НЧ „Христо Ботев“ гр. Русе +12 790лв.

**Всичко за дейност: +12 790лв.**

Дейност 739 „Музеи, художествени галерии с регионален характер“ –дофинансиране, §1015 „Материали“ РИМ Русе -121лв.

**Всичко за дейност: -121лв.**

**Всичко за функция: +12 669лв.**

**Всичко разходи по бюджета -200 221лв.**

**14 Точка**

**Допълване на списъка на лицата и длъжностите, имащи право на транспортни разходи, съгласно чл. 36, ал. 1 от ПМС № 332/22.12.2017 г. от Бюджет 2018 година, утвърден с Решение на Общински съвет №759, прието с Протокол №30/01.02.2018г. – Приложение №18**

**Чл.-кор. проф. Хр. Белоев:** Госпожа Пенева.

**Г-жа Ем. Пенева:** Поддържаме предложението във вида, в който е входирано.

**Чл.-кор. проф. Хр. Белоев:** Благодаря. Въпроси и изказвания? Да, заповядайте. Траян Тотев.

**Г-н Тр. Тотев:** Ние ще подкрепим въпросната точка. Само единствено едно предложение занапред да бъде приложено копие от длъжностната характеристика с частта, която изисква, налага използването на билетите. Благодаря.

**Чл.-кор. проф. Хр. Белоев:** Да, благодаря. Други? Няма. Режим на гласуване.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 833**

На основание чл. 21, ал. 2, във връзка с чл. 21, ал. 1, т. 6 от ЗМСМА, чл.36 ал.2 от Постановление №332 от 22.12.2017 година за изпълнението на държавния бюджет на Република България за 2018г., Общински съвет – Русе реши:

Утвърждава допълване на Приложение №18 Списък на лицата и длъжностите, имащи право на транспортни разходи утвърдено с Решение на Общински съвет №759, прието с Протокол №30/01.02.2018г., както следва:

Чл. 36, ал.1, т.1

Отпада:

ДГ „Ралица“

1. Веска Борисова Иванова – Касиер –домакин, билети, напуснала поради пенсиониране

Добавя се:

ДГ „Ралица“

|  |  |  |
| --- | --- | --- |
| 1. 1. Ценка Минкова Друмева – Касиер –домакин, билети – новоназначена 2. ОУ „Алеко Константинов“ 3. 1. Красимира Трифонова Иванова– Касиер, билети, новоназначена 4. ОУ „Христо Смирненски“, кв. Долапите 5. 1. Снежана Динкова Велчева – ЗАС, билети. |  |  |

**15 Точка**

**Годишен отчет за 2017 г. за изпълнение на Програма за опазване на околната среда на Община Русе 2017-2020 г.**

**Чл.-кор. проф. Хр. Белоев:** Госпожа Кръстева.

**Г-жа Н. Кръстева:** Уважаеми господин Председател, уважаеми общински съветници, община Русе има изготвена актуализирана програма за управление на отпадъците 2016-2020 година. Има изготвена актуализация на програмата за намаляване нивата на замърсителите и достигане на установените норми за съдържанието им в атмосферния въздух на територията на община Русе за период 2015-2020 година. По същият начин има и актуализация на плана за действие към стратегическата карта за шум в околната среда на агломерация Русе. Горепосочените планове и програми на Община Русе са неразделна част от общинската програма за околна среда по чл. 79 от Закона за опазване на околната среда, която е приета от вас през 2017 година. В табличен вид сме ви представили всички изпълнени през 2017 г. мерки от плана за действие към програмата, както и приложения: 1, 2 и 3, всички мерки, които са с постоянен характер. Настоящият материал няма решение, това е само за сведение, поддържаме го.

**Чл.-кор. проф. Хр. Белоев:** Благодаря. Въпроси и изказвания? Иво Пазарджиев.

**Г-н Иво Пазарджиев:** Уважаеми колеги, тоя материал не е за гласуване, но тук е момента да се отбележи, че за да има реални действия по опазване на околната среда трябва да се поддържат зелените площи и зелената система на града в един добър вид. Без да искам да критикувам излишно, но считам, че това е една от слабите дейности на администрацията. Ежегодно имаме проблем с косенето на тревата, с така с болка го очаквам и едва ли не и тая година града да се превърне в джунгла. Дърветата не се подрязват регулярно, няма огледи, прави се общо-взето пожарникарски при някакви сигнали. И за съжаление дори и при такива сигнали много често пак няма резултати. Ето в ръцете ми е един сигнал от граждани, който аз съм насочил към кмета, мое писмо от 06.10.2017 г. в един от кварталите от град Русе да бъдат подрязани дърветата, тъй като скриват уличните лампи и правят осветлението неефективно. Уверен съм тогава с писмо от 23 ноември, че това ще бъде направено до края на вегетационния период на дърветата, а именно не по-късно от месец март 2018 г. За съжаление сега сме април, а това не е направено, ще го дам писмото на г-жа Кръстева, убеден съм, че тя ще реагира, но считам, че трябва да има една по-добра и регулярна работа в тая посока.

**Чл.-кор. проф. Хр. Белоев:** Благодаря. Други?

**Г-жа Н. Кръстева:** Категорично не съм съгласна, г-н Пазарджиев, с изказването Ви. Относно косенето на тревата, достатъчно сте грамотен, за да ви прави впечатление, че когато се коси и когато има извънредни обстоятелства като наличието на дъждове, това няма как дори и да е планово направено да бъде свършено във въпросния ден, който е планиран. Да, има някакви известни критики спрямо тревата, но категорично за дърветата, за плановото им рязане, за огледите, всичко се извършва, съобразно действащите наредби. Ландшафтните архитекти, които са в трудови правоотношения с община Русе ..., ако Ви е интересно елате при мен да видите колко огледи извършват на ден, респективно всеки оглед е обоснован в становище, което той дава и тия дървета поетапно се режат. Конкретният сигнал, който ми подавате, наясно съм, мисля че няма нужда от микрофон да го коментираме къде се намира. Дървото Ви ще бъде изрязано в рамките до петък.

**Чл.-кор. проф. Хр. Белоев:** Благодаря. Господин Пазарджиев.

**Г-н Иво Пазарджиев:** Благодаря на г-жа Кръстева за отговора. Дъждовете не са нещо извънредно, поне за нашите географски ширини, нормално е пролетно и есенно време да валят дъждове, нормално е зимата да вали сняг, това не бива да ви изненадва.

**Чл.-кор. проф. Хр. Белоев:** Да. Дауд Ибрям. Моля за тишина.

**Г-н Д. Ибрям:** Уважаеми господин Председател, уважаеми колеги, по-скоро ние разисквахме този въпрос в комисията по земеделие и екология и нямах намерение да взема думата днеска, но с оглед на някои факти, чисто в числа искам да направя ударение върху програмата за управление на отпадъци и програмата ... По-скоро за цифрите, които са поставени в ...

**Чл.-кор. проф. Хр. Белоев:** Моля за тишина.

**Г-н Д. Ибрям:** ... които са дадени като информация. Нямаше забележки в комисията, но по-скоро, уважаеми колеги, прави впечатление в програмата за управление на отпадъци, че от една страна ние гласувахме актуализация на тази програма и прави впечатление, че най-високите нива на отчисления по чл. 60 и 64 по тази програма са именно през 2017 г., говорим за порядъка на 2 600 000 лв. От които разбира се в някаква степен община Русе също може да се възползва с оглед на допълнителните капиталовложения, които могат да влязат по различни програми. Също прави впечатление, че последните 3 години ние имаме депониране на отпадъци от порядъка на 90 хиляди тона годишно. Ето, аз си вземам думите обратно от миналата сесия, казах че приблизително са 6, а не е, цифрата е около 7 хиляди тона на месец. От което разбира се, е видно от програмата и вашата статистика предполагам е точна, от което следва извода, че, един от основните изводи, че Русе трябва, община Русе трябва да направи всичко възможно една от основните мерки, които трябва да се работи по тази програма е за намаляване на количеството за депониране на отпадъци. Втората линия, по която също трябва, също много внимателно да се работи, това е намаляване на количеството на опасните отпадъци, в това число излезлите от употреба електронно и електрическо оборудване, батерии, акумулатори, гуми включително. Тука, доколкото успях да видя има документите са съпътствани с включително и предварително подписани договори с организацията по оползотворяване на рециклирани, излезли от употреба автомобили, електронни и електрически оборудвания и гуми също. И нещото, което може би така ме провокира от снощи, аз ще помоля малко да удължите времето, защото темата е актуална. Втората част това е програмата за намаляване замърсителите на нивата на атмосферния въздух, господин Кмете и към Вас се обръщам, и поредния случай към 18 часа снощи, нямах пак казвам намерение да вземам по този въпрос, защото тука говорим за намаляване нивата на замърсителите. Основно в програмата за ..., общинската програма става въпрос за намаляване на фините прахови частици, които са проблем за град Русе и особено в този сезон. Във вашата статистика е дадено, че имате 43 маршрутни листи и 193 програми за управление на строителни отпадъци. Аз се надявам много, че тези строителни отпадъци отиват по маршрут точно на местата, където трябва да бъдат рециклирани. Също тук трябва да се има предвид, че по наши наредби №15 и по Наредба №3 на общинския съвет се третира точно начина за третиране на строителни отпадъци. Но уви, оказва се, че Русе е особено в този период и догодина, както следва е една голяма строителна площадка и ние ще продължаваме да имаме оплаквания и проблеми с гражданите в това отношение. Що се отнася до другия компонент, уважаеми колеги, Русе с така особения статут и ситуация освен този проблем да има допринасяне и доразвитие на този проблем с химическо замърсяване на въздуха. Казвам го най-сериозно от тази трибуна, защото ние приехме преди година, година и нещо една декларация, която си остана само в нашите пожелания и представи, също и добрите ни намерения като общински съветници и на ръководството на общината. За мое голямо учудване снощи към 18 часа попаднах отново на такова явление, което граждани от източната част на града потвърждават, че тези явления продължават и аз не знам нали по какъв начин, при условие, че кмета на общината няма как персонално да се справи с този проблем, как трябва да решим този проблем на град Русе. Въпросът е отворен, аз не искам да дебатирам по тази тема, но явленията продължават в Русе. Ние тука говорим за световни първенства, за гости на Русе, за посещения на туристи и т.н. при условие, че не може да се справим с един обикновен проблем със замърсяването на въздуха. Извинявайте за удълженото време.

**Чл.-кор. проф. Хр. Белоев:** Други колеги? Няма.

**16 Точка**

**Правилник за изменение и допълнение на Правилник за устройството и дейността на Център за подкрепа на личностното развитие – Център за ученическо техническо и научно творчество – Русе**

**Чл.-кор. проф. Хр. Белоев:** Господин Щерев.

**Г-н С. Щерев:** Подкрепяме предложението в първоначалния му вид.

**Чл.-кор. проф. Хр. Белоев:** Благодаря. По точката изказвания и въпроси? Режим на гласуване.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 834**

На основание чл. 21, ал. 2 във връзка с ал. 1, т. 23 и чл. 17, ал. 1, т. 3 от ЗМСМА, във връзка с чл. 49, ал. 8, във връзка с ал. 6 от ЗПУО и Решение №730на Общински съвет - Русе, прието с Протокол №28/14.12.2017 г., Общински съвет – Русе реши:

Приема Правилник за изменение и допълнение на Правилника за устройството и дейността на Център за подкрепа на личностното развитие – Център за ученическо техническо и научно творчество – Русе, както следва:

§1. Чл. 2 се изменя и допълва както следва: „ЦПЛР – ЦТУНТ според дейността си е за:

1. развитие на интересите, способностите, компетентностите и изявата на децата и учениците в областта на науките, технологиите и изкуствата, по смисъла на чл. 49, ал. 1, т. 1 от ЗПУО;

2. кариерно ориентиране и консултиране, по смисъла на чл. 49, ал. 1, т. 2 от ЗПУО.“

§2. В чл. 3, т. 4 думата „обучението“ се заменя с „дейностите по чл. 2“

§3. В чл. 9 се приемат следните изменения и допълнения:

1. В ал. 1 след „дейности за“ се поставя двоеточие и текста и се изменя и допълва както следва:

„1. развитие на интересите, способностите, компетентностите и изявата им в областта на науките, технологиите, изкуствата, глобалното, гражданското и здравното образование, придобиване на умения за лидерство;

2. кариерно ориентиране и консултиране.“

2. В ал. 2 след „ал. 1“ се добавя „т. 1“

3. Приема се нова ал. 3 със следното съдържание „Подкрепата по ал. 1, т. 2 включва:

1. кариерно ориентиране на учениците на ниво училище;

2. създаване и прилагане на модул „Училище – пазар на труда“ за подпомагане на трудовата и професионалната реализация на завършващите средно образование;

3. ранно кариерно ориентиране на застрашените от отпадане ученици и на ученици със специални образователни потребности“.

4. Досегашната ал. 3 става ал. 4;

5. Приема се нова ал. 5 със следното съдържание „Подкрепата по ал. 3 се предоставя чрез:

1. предоставяне на актуална информация за организацията и съдържанието на средното и на висшето образование, характеристиките на профилите, професиите и специалностите, които се изучават в училищната система, потребности на местния и регионалния пазар на труда за подпомагане на прехода от образование към заетост на завършващите ученици;

2. проучване потребностите на учениците и родителите от консултиране;

3. индивидуална и групова работа с ученици за подпомагането им при вземане на решение за избор на образование и работа. Подкрепа на ученици, застрашени от отпадане от училище; на ученици с изявени способности и таланти; на ученици със специални образователни потребности, чрез съветване, консултиране, обучение и наставничество.

4. кариерно развитие, което се изразява с осъзнаване, изследване, планиране, вземане на решение и подготовка, установяване и поддържане на кариерата;

5. организиране и утвърждаване на форуми по кариерно ориентиране на училищно, общинско или областно равнище в подкрепа на прехода на учениците от една към друга образователна степен и от образование към пазара на труда.“

§4. Към чл. 11 се добавят следните точки:

„17. подпомага кариерното ориентиране и развитие, включващи избор на образование, професия и работа;

18. кариерно ориентиране и консултиране.“

§5. В чл. 12, се приемат следните допълнения:

1. В ал. 1 след текста „приобщаващо образование“ се добавя „, плана за кариерно ориентиране и консултиране“.

2. В ал. 3 се добавя точка 7 със следното съдържание „дейностите по чл. 11, т. 17 и т. 18“

§6. В чл. 36 се приемат следните допълнения:

1. В ал. 1, т. 2 след думите „главен счетоводител“ се добавя „кариерен консултант“

2. В ал. 2 се добавя нова т. 4 със следното съдържание „кариерният консултант е на пряко подчинение на директора“

3. В ал. 2 досегашните т. 4 и т. 5 стават т. 5 и т. 6.

§7. Текстът на чл. 49, ал. 1 се изменя както следва: „Имотите, предоставени за управление и ползване от ЦПЛР – ЦУТНТ са:

1. сграда намираща се на ул. „Одрин“ № 1, предоставена със заповед на кмета на Община Русе за дейности по чл. 49, ал. 1 т. 1 от ЗПУО – за развитие на интересите, способностите, компетентностите и изявата на децата и учениците в областта на науките, технологиите, изкуствата и спорта;

2. част от имот, а именно стаи №№1, 8, 9,10, сервизно помещение и една тоалетна с адрес: гр. Русе, бул. „Цар Фердинанд“ № 3А ет. V за осъществяване на дейности по чл. 49, ал. 1, т. 2 от ЗПУО - за дейности по кариерно ориентиране“.

**17 Точка**

**Приемане на Годишен план на дейностите за 2018 г. в изпълнение на Общинска стратегия за личностно развитие на децата и учениците на територията на Община Русе (2017 – 2019)**

**Чл.-кор. проф. Хр. Белоев:** Господин Щерев.

**Г-н С. Щерев:** Също подкрепяме предложението. След приемането на общинската стратегия общинска администрация е разработила съответния план за период 2017-2019 година е стратегията, а плана е за 2018-та. В планът се съдържат 31 страници, които мислим, че са изпълними. Ако имате някакви въпроси ...

**Чл.-кор. проф. Хр. Белоев:** Благодаря. Въпроси и изказвания? Сашо Неделчев.

**Г-н Ал. Неделчев:** Благодаря, проф. Белоев. Уважаеми колеги, уважаеми господин Кмете, аз ще подкрепя предложения годишен план. Имам едно конкретно предложение за допълнение в него, в оперативна цел №2 мярка 1 в дейност 3 да се добави „ ... и за провеждане на студентските стажове и практики“. Спомняте си може би, когато приемахме стратегията, аз говорих по този въпрос, изключително важно е за града ни, пък и за университета ни, на който ние много държим да има кадри, педагогически кадри, за да бъдат те подготвени добре трябва да има стимул в училищата да се провеждат практики и стажове. На този етап, тука е господин ... и директорите на училища, и г-жа Георгиева, могат да ви кажат, че е недостатъчно ... Затова предлагам да се запише и в плана, за да може да се намери конкретната форма, по която да бъде направено.

**Чл.-кор. проф. Хр. Белоев:** Благодаря. Дадоха ми знак, че приемат предложението. (коментар от зала не се чува) Да.

**Г-н С. Щерев**: Приемаме предложението. Естествено ще търсим някакви финансови възможности да подкрепим тази инициатива.

**Чл.-кор. проф. Хр. Белоев:** Благодаря. Други? Не виждам. Гласуваме.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 835**

На основание чл. 21, ал. 2 във връзка с ал. 1, т. 12 и чл. 17, ал. 1, т. 3 от ЗМСМА и на чл. 197, ал. 3 от ЗПУО, Общински съвет Русе реши:

Приема Годишен план на дейностите за 2018 г. в изпълнение на Общинска стратегия за личностно развитие на децата и учениците на територията на Община Русе (2017-2019).

**18 Точка**

**Приемане на Наредба за изменение и допълнение на Наредбата за реда и условията за ползване на социалната услуга „Социални жилища“**

**Чл.-кор. проф. Хр. Белоев:** Заповядайте.

**Г-жа К. Петрова:** Уважаеми дами и господа общински съветници, промяната в наредбата касае промяна в насоките за кандидатстване от 01.01.2018 г. В периодът на публичното обсъждане беше получено писмо от Министерство на финансите и в тази връзка направихме допълнение към наредбата за социалните жилища. В тази връзка подкрепяме направеното предложение и допълнението към него. Благодаря ви.

**Чл.-кор. проф. Хр. Белоев:** Благодаря. Други изказвания и предложения? С направеното предложение за промяна точките за гласуване, гласуваме точката.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 836**

На основание чл. 79 от АПК, чл. 21, ал.2, във вр. с ал.1, т.23 и чл. 17, ал.1, т.7 от Закона за местното самоуправление и местната администрация и във връзка с чл. 18, ал. 1, т. 2 от Закона за социално подпомагане, Общински съвет - Русе реши:

Приема Наредба за изменение и допълнение на Наредбата за реда и условията за ползване на социалната услуга „Социални жилища”, както следва:

**§1. В чл. 4 се правят следните изменения и допълнения:**

1. Текстът на ал. 5 се изменя както следва:

''(5) Социалната услуга „Социални жилища“ се предоставя от община Русе, чрез звено „Социални жилища“ към общинско предприятие „Социално предприятие – обществена трапезария.''

1. **Създават се допълнителни алинеи 7 и 8 със следното съдържание:**

„(7) При предоставянето на социалната услуга от общината следва да се спазват изискванията на Решение на Комисията от 20.12.2011 г. относно прилагането на член 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес“.

(8) Съдържанието на акта или актовете за възлагане на структурното звено в администрацията на услугата „Социални жилища“ следва да бъде в съответствие с всички разпоредби от Решение на Комисията от 20 декември 2011 година относно прилагането на член 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес.“

**§ 2**. В Глава първа се създава нов чл. 4а със следното съдържание:

„Чл. 4а. (1) Предоставянето на услугата „Социални жилища“ подлежи на компенсиране под формата на държавна помощ за срок от 10 години или за по-дълъг срок, когато са необходими значителни инвестиции, които трябва да бъдат амортизирани през по-дълъг период от време в съответствие с общоприетите счетоводни принципи, по смисъла на Решението на Европейската комисия от 20.12.2011 год.

(2) Таксата за ползване на услугата следва да се определи въз основа на финансов анализ, съгласно който приходите от събраните такси не следва да надвишават разходите за поддръжка и осигуряване функционирането на сградите и прилежащите им пространства. Община Русе предоставя на предприятието, натоварено с изпълнението на услугата „социални жилища“, годишна компенсация в размер на разликата в приходите от такси събирани от ползвателите на социалните жилища и разходите за поддръжка и осигуряване функционирането на сградите използвани за социални жилища и прилежащите им пространства. При определянето на таксата и компенсацията не се допуска „разумна печалба“.

(3) За дейността по извършване на услугата, Община Русе води аналитична счетоводна отчетност, която да показва приходите и разходите, свързани с нея отделно от останалите дейности.“

**§ 3** В чл. 17 се създават нови ал.5 и ал. 6 със следното съдържание:

„Ал.5 Комисията по ал.1 извършва постоянен контрол по наличие и изпълнение на условията на Решение на Европейската комисия от 20. 12 2011 г. относно прилагането на член 106, параграф 2 от Договора за функционирането на Европейския съюз, като изготвя и представя изискваните от Управляващия орган документи.

(6) Цялата информация, необходима за определяне на съвместимостта на предоставената компенсация с решението следва да се съхранява за срок от десет години, считано от края на възлагането.“

**19 Точка**

**Приемане на промяна във вида и капацитета на съществуващи и нови социални услуги – делегирани от държавата дейности и актуализиране на Общинската стратегия за развитие на социалните услуги в Община Русе 2016-2020 г. Приемане на Годишен план за развитие на социалните услуги в Община Русе – планов период 2018 г. и прогноза за 2019 г., в изпълнение на Общинската стратегия за развитие на социалните услуги (2016-2020 г.)**

**Чл.-кор. проф. Хр. Белоев:** Госпожа Петрова.

**Г-жа К. Петрова:** Да, благодаря Ви. Общинската стратегия за социални услуги е допълнена във връзка с реализиране на Националната стратегия за дългосрочна грижа, като са включени и новите социални услуги, които предстои да бъдат разкрити на територията на Община Русе. Втора точка е приемане на годишен план, представено е подробно доклад за изпълнението и какво ще се случва в 2019 година.

**Чл.-кор. проф. Хр. Белоев:** Благодаря. Въпроси и изказвания по точката? Не виждам. Режим на гласуване.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 837**

На основание чл. 21, ал. 2, във връзка с чл. 21, ал. 1, т. 12 от ЗМСМА, чл. 19, ал. 2 и ал. 3 от Закона за социално подпомагане, чл. 36б, ал. 3 и ал. 4 от Правилника за прилагане на Закона за социално подпомагане, Общинският съвет реши:

1. Актуализира Общинската стратегия за развитие на социалните услуги в Община Русе (2016-2020 г.), в изпълнение на Областната стратегия за развитие на социалните услуги в Област Русе (2016-2020 г.), съгласно описани в Приложение № 1 – Проект за изменение и допълнение на Общинската стратегия за развитие на социалните услуги в Община Русе (2016-2020 г.) с нанесени промени във вида, капацитета и включване на нови социални услуги – финансирани по програми и проекти или делегирани от държавата дейности неразделна част от решението.

2. Приема Доклад по изпълнението на заложените дейности в Годишния план за развитие на социалните услуги планов период 2017 г. и прогноза за 2018 г. на Община Русе, съгласно Приложение № 2, и Годишен план за развитие на социалните услуги в Община Русе планов период 2018 г. и прогноза за 2019 г., в изпълнение на Общинската стратегия за развитие на социалните услуги (2016–2020), съгласно Приложение № 3, неразделна част от решението.

**20 Точка**

**Приемане на Правилник за изменение на Правилника за организацията и дейността на Общински съвет – Русе, неговите комисии и взаимодействието му с общинската администрация**

**Г-н Дим. Кънчев**: Заповядайте, проф. Белоев.

**Чл.-кор. проф. Хр. Белоев:** Благодаря. Във връзка с новия закон, който е приет за предотвратяване и установяване на конфликт на ... тоест за противодействие на корупцията за предотвратяване и установяване конфликт на интереси беше стария, трябва да направим съответно и ние нашите промени. Тук само искам да съобщя, че дойде преди 2 дни проект на декларация, която ние трябва да попълним за конфликт на интереси. Но председателят на комисията, такава ни беше уговорката днес веднага да останем, за да я одобри комисията след като ние направим тия промени. Може след това допълнително комисията да се събере и ще се наложи да изпратим до всички проекта на декларация, тоест вида на декларацията, за да бъде попълнена своевременно. Тя трябва да бъде съхранявана тук, пред органа, който е избрал общинските съветници.

**Г-н Дим. Кънчев:** Благодаря. Въпроси? Няма. Процедура на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 838**

На основание чл. 21, ал. 3 от ЗМСМА, чл. 7, ал. 1 и чл. 15, ал. 1 от ЗНА във връзка с чл. 76, ал. 1 и 3 от АПК, Общинския съвет - Русе реши:

1. Приема Правилник за изменение на Правилника за организацията и дейността на Общински съвет – Русе, неговите комисии и взаимодействието му с общинската администрация, както следва:

§ 1. В чл. 12, ал. 2 става: „В случаите на подаване на оставка и на влизане в сила на акт, с който е установен конфликт на интереси по Закона за противодействие на корупцията и за отнемане на незаконно придобитото имущество / ЗПКОНПИ/, прекратяването на пълномощията не се обсъжда и гласува. То поражда действие от обявяване на изявлението за прекратяване пред Общинския съвет, съответно от влизането в сила на акта по ЗПКОНПИ.“

§ 2. В чл. 12, ал. 4 изразът „акта по ЗПУКИ“ се заменя с: „акта по ЗПКОНПИ“.

§ 3. Чл. 14, ал. 1, т. 4 придобива следния вид: „При влизане в сила на акт, с който е установен конфликт на интереси по ЗПКОНПИ“.

§ 4. Чл. 15, ал. 4 придобива следната редакция: „Когато на заседание на общинския съвет се обсъжда и решава въпрос, по който председателят е обявил частен интерес заседанието се ръководи от един от заместник-председателите, избран от общинския съвет.“

§ 5. В чл. 23, ал. 1, т. 6 „ЗПУКИ“ се заменя със „ЗПКОНПИ“.

§ 6. Член 35 се отменя.

§ 7. Чл. 40, ал. 1, т. 11 става: „Комисия по Закона за противодействие на корупцията и отнемане на незаконно придобитото имущество“.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 8. Преименуваната Комисия по чл. 25, ал. 1, т.3 от Закона за предотвратяване и установяване на конфликт на интереси в Комисия по Закона за противодействие на корупцията и отнемане на незаконно придобитото имущество запазва своя състав и ръководство, така като е определен с Решение № 3, прието с Протокол № 1/09.11.2015 г. на Общински съвет – Русе.

**21 Точка**

**Удостояване на Светлин Русланов Русев със званието “Почетен гражданин на град Русе“**

**Чл.-кор. проф. Хр. Белоев:** Господин Пенчев.

**Засл. проф. В. Пенчев:** Уважаеми господин Председател, уважаеми господин Кмет, скъпи колеги, предложението за удостояване на нашия съгражданин Светлин Русев с почетното звание “Почетен гражданин на Русе“ е предварително съгласувано и подкрепено първо от групата на ПП ГЕРБ, след това е разгледано на председателски съвет, където всички политически сили, които са в местния парламент също са изказали своята подкрепа. Освен това на всички 10 постоянни комисии предложението е разгледано също с положително становище. Съвсем накратко, тъй като наистина няма комисия, в която да не е гледано искам да кажа, че Светлин Русев е един наистина достоен и направо да го кажем талантлив наш съгражданин, който прославя града и не само града, но и страната далеч зад пределите им. Това е показано в самото изложение, като се започне от момента, в който той започва своите първи крачки в областта на музицирането с цигулка, още на 5-годишна възраст и до настоящия момент, където са изброени редица моменти, не моменти, а по-скоро характеристики, които показват именно нивото и позициите, които е постигнал г-н Русев. Като започнем от оркестрите, в които е канен да свири като солист, минем през концертните зали, съответно знаменитите диригенти, с които работи. Хората, които търсят неговото партньорство в областта на камерната музика и т.н. Не на последно място разбира се неговото непрекъснато така отзивчиво отношение към родния му град и по-специално към нашата музикална изява, всъщност Международния фестивал Мартенски музикални дни. Включително и тази година съответно той е привлечен като артистичен консултант на Мартенски музикални дни, за да допълнително съдейства за така доброто представяне на нашия фестивал и т.н. Всички тези неща ни дават основание да направим предложението да бъде присъдено почетното звание “Почетен гражданин на град Русе“ за неговите ..., за неговия творчески принос и развитието на музикалното изкуство в нашия град и в България.

**Чл.-кор. проф. Хр. Белоев:** Да, благодаря. Изказвания и въпроси? Няма. Това е обсъдено и на председателски съвет, както беше казано. Все пак има ли някой нещо да каже? Режим на гласуване по предложението по точката.

**КВОРУМ – 42. С 41 гласа „за”, 0 „против” и 1 „въздържали се” се прие**

**РЕШЕНИЕ № 839**

На основание чл. 21, ал. 2, във връзка с ал. 1, т. 22 от ЗМСМА и чл. 26, ал. 1, т.1 и т.2 и чл. 27, ал.1 от Наредба №17 на ОбС – Русе, Общинският съвет реши:

1. Удостоява Светлин Русланов Русев със званието „Почетен гражданин на Русе” за ярък творчески принос в развитието на музикалното изкуство и издигане авторитета на град Русе и Република България в областта на изкуството и културата.

**Чл.-кор. проф. Хр. Белоев:** Господин Пенчев.

**Засл. проф. В. Пенчев:** Уважаеми колеги, аз искам първо да благодаря за вашето гласуване, за резултатите, които показа общинския съвет. Мисля, че това прави чест на целия общински съвет. Освен това искам да призова, да използвам случая, тъй като на 6 май, патронния празник на град Русе, обикновено в навечерието на 5-ти вечерта, на тържественото събрание се връчват тези награди, съответно молбата ми е да бъде достойно представен общинския съвет на този тържествен концерт. Така, че апелът ми е по възможност практически всички общински съветници да присъстваме на този наистина наш празник. Благодаря ви.

**Чл.-кор. проф. Хр. Белоев:** Благодаря.

**22 Точка**

**Удължаване срока на действие на времена комисия**

**Чл.-кор. проф. Хр. Белоев:** Извънредните точки започваме. Росица Георгиева, относно удължаване срок на действие на временна комисия, заповядайте.

**Г-жа Р. Георгиева:** Уважаеми г-н Председател, уважаеми дами и господа общински съветници, уважаеми господин Кмет, с решение № 728 прието с Протокол №28 от 14.12.2017 г. беше създадена временна комисия за проучване на възможностите за вземане на законосъобразно и целесъобразно решение за отреждане на парцел за загробване на домашни любимци. За членове на комисията бяха избрани общинските съветници: Илиян Илиев, Никола Михайлов, Мариета Волф, Ивета Георгиева, Ервин Чакърян, Веселко Цветков, Роберт Калустян и Дауд Ибрям. За председател на временната комисия беше избрана Росица Георгиева. След вземане на посоченото по-горе решение бяха извършени проучвания, относно практиката в реализирането на подобни проекти в други общини в България. Бяха проведени разговори с юристи и специалисти в тази сфера. Поради чисто технически и организационни проблеми, в този период не е провеждано заседание на временната комисия. Това налага удължаване на срока и на действие. С оглед на гореизложеното, на основание чл. 63, ал. 2, т.2 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам на Общински съвет – Русе, да вземе следното решение ...

**Чл.-кор. проф. Хр. Белоев:** Да, те са раздадени, направиха ми бележка да го кажа.

**Г-жа Р. Георгиева:** Да. А сега само искам да обявя и датата, на която комисията да се събере 2 май, тези, които са членове нека да помислят и ако няма против да го вземем като решение. 2 май предлагам 13:30.

**Чл.-кор. проф. Хр. Белоев:** Туй да го включим ли в решенията? Как да го вземем решението? Разбира се шега. По предложението ... Няма. Гласуваме.

**КВОРУМ – 43. С 42 гласа „за”, 1 „против” и 0 „въздържали се” се прие**

**РЕШЕНИЕ № 840**

На основаниечл. 21, ал.1, т.1 от ЗМСМА, както и на основание чл.54, ал.1 от Правилника за организацията и дейността на Общински съвет – Русе, неговите комисии и взаимодействието му с общинската администрация, Общинският съвет реши:

1. Удължава срока на действие на временната комисия за проучване на възможностите за вземане на законосъобразно и целесъобразно решение за отреждане на парцел за загробване на домашни любимци до края на м.юни 2018 г.
2. Задължава комисията до края на м.юни 2018 г. да представи отчет пред Общински съвет – Русе, във връзка с резултатите от дейността си, както и проект за решение на общинския съвет и при необходимост проект за промяна в общински наредби, във връзка с обособяването на парцел за загробване на домашни любимци.

**23 Точка**

**Участие в програма Life на Европейския съюз за опазване на околната среда**

**Чл.-кор. проф. Хр. Белоев:** Госпожа Кръстева.

**Г-жа Н. Кръстева:** Уважаеми господин Белоев, уважаеми общински съветници, програма Life 2014-2020 е финансовинструмент за околна среда, който се изпълнява в съответствие с Регламент №1293 от 2013 за създаване на Програма за околната среда и действия по климата LIFE. В рамките на Програмата предстои реализиране на Проект Life „Техническа помощ за разработване на предложение за интегриран проект за подобряване на качеството на въздуха“. Техническата помощ включва изготвяне на цялостно предложение за Интегриран проект в областта на въздуха с координиращ бенефициент Столична Община. Община Русе получи покана да се включим към този проект. Целта на същият е подобряване качеството на въздуха в градовете: София, Бургас, Стара Загора, Велико Търново, Русе и Монтана. Въпросният проект кореспондира със стратегическата цел 4 от Общинския план за развитие на Община Русе за периода 2014-2020 г. и Актуализирания документ за изпълнение на Общинския план за развитие на Община Русе за периода 2017-2020 г. В рамките на интегрирания проект се предвиждат 3 основни фази, в рамките общо на 6 години. Първата фаза в рамките на 1 година е подготовката, втората фаза в рамките на 2 години са самите демонстрации и същността трета фаза в рамките на 3 години е същинското изпълнение. Индикативният бюджет на проекта е в рамките на 16-17 млн. евро като максималният размер на финансирането по Програма LIFE е 60% от общите допустими разходи. Като останалите 40% представляват собствен принос на бенефициентите. Обръщам внимание, че основното разходно перо в бюджета на проекта включва разходи за покупка и инсталиране на измервателни устройства за мониторинг чистотата на атмосферния въздух и разходи за подмяна на отоплителни инсталации на домакинствата. Предлагаме да вземете следното решение - Давате съгласие Община Русе да участва като асоцииран бенефициент по програма Life 2017 и декларирате и потвърждавате, че Община Русе, като асоцииран бенефициент ще допринесе за проекта със собствени средства от 788 198 хил. евро в рамките на целия период на проекта. Преди малко ви казах, че той е 6 години. По този начин извън това, което докладвах, тъй като определено и преди малко имаше така критики относно тази важна за всички околна среда, чистота на атмосферен въздух, замърсяване с фини прахови частици, обръщам внимание, че с подмяната на тези инсталации до голяма степен наднорменото завишение на фините прахови частици ще бъде намалено.

**Чл.-кор. проф. Хр. Белоев:** Благодаря. Въпроси и изказвания? Няма. Гласуваме точката.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 841**

На основание чл. 21, ал. 2, във връзка с чл. 21, ал. 1, т. 23 от ЗМСМА, Общинският съвет реши:

1. Дава съгласие Община Русе да участва като асоцииран бенефициент по програма Life Integrated Project 2017;
2. Декларира и потвърждава, че Община Русе, като асоцииран бенефициент ще допринесе за проекта със собствени средства от 788 198 хил. евро в рамките на целия период на проекта.

**24 Точка**

**Изменение на Решение №552, прието с протокол №22 от 25.05.2017 г. за кандидатстване с проектно предложение по процедура BG16M10P002-2.004 „Проектиране и изграждане на анаеробни инсталации за разделно събрани биоразградими отпадъци“, по приоритетна ос 2 „Отпадъци“ на Оперативна програма „Околна среда 2014-2020 г.“ с наименование на проекта „Проектиране и изграждане на анаеробна инсталация за разделно събрани биоразградими отпадъци на територията на РСУО – Русе“**

**Чл.-кор. проф. Хр. Белоев:** Госпожа Кръстева.

**Г-жа Н. Кръстева:** Уважаеми господин Председател, уважаеми общински съветници, във връзка с постъпило в общинска администрация писмо от 12 април и в изпълнение договор ЗОП 10 от 08.02.2018 г., относно подготовката на проектно предложение за кандидатстване на Регионално сдружение за управление на отпадъците по процедура „Проектиране и изграждане на анаеробни инсталации“. Изпълнителят предостави разработените в рамките на договора документи, както следва: подготовка на прединвестиционно проучване за анаеробната инсталация; проект на ПУП- Изменение на план за застрояване; детайлна обосновка за прилагане на концепция за услугата от общ икономически интерес и анализ за остойностяване на дейностите по проекта. Във възложеното прединвестиционно проучване експертния екип описва в заключителната си част, че след направените анализи и проучване за избор на площадка, извода, до който са стигнали, че от представените две площадки за проектиране и изграждане на Анаеробна инсталация за биоразградими отпадъци, събирани разделно от регионалното сдружение, консултанта препоръчва да се потърси и друг подходящ терен с площ не по-малък от 25 декара, осигурен с необходимата инфраструктура за разполагане на съоръженията, разбира се при спазване на нормативните изисквания за отстоянията между тях. Миналата седмица на 13 април свикахме Общо събрание на Регионално сдружение за управление на отпадъците за регион Русе, на което всички кметове на общините членове на регионалното сдружение бяха запознати със заключението на експертите и единодушно бе взето решение №3, което е прието с Протокол 18 от същата дата 13.04.2018 г. Всички общини членове на регионалното сдружение да предприемат действия на основание чл. 61, ал. 1 от ЗМСМА и да внесат предложение ввъв всички общински съвети на сесиите в месец април за изменение на последното изречение на решенията си за кандидатстване по процедурата 2014-2020 г., а именно в т. 1 от проекта на вашето решение изменяме последното изречение на точка 1 в решение 552, прието с Протокол № 22/25.05.2017 г., както следва: „Дава съгласие съоръжението за третиране на отпадъци – анаеробна инсталация да бъде изградено в поземлен имот с идентификатор 63427.60.23, с начин на трайно ползване – депо за битови отпадъци (сметище), собственост на Община Русе, съобразно Акт №6758 от дата 13.09.2012 г. за публична общинска собственост.“ Втора точка - Одобрява допълнително споразумение към Споразумение за партньорство от 02.05.2017г. за кандидатстване и изпълнение на проекта по процедурата, която ви е разписана. В точка 3 - В останалата си част Решение № 552, прието с Протокол № 22/25.05.2017 г. на Общински съвет – Русе остава непроменено. Подсигурили сме тая площадка, изпълнителя продължава по-нататъшните си действия, ще се кандидатства в срок, така че това, което надълго и нашироко сме коментирали предстои да бъде изпълнено.

**Чл.-кор. проф. Хр. Белоев: Благодаря. Въпроси и изказвания? Няма. Гласуваме точката.**

**КВОРУМ – 41. С 39 гласа „за”, 1 „против” и 1 „въздържали се” се прие**

**РЕШЕНИЕ № 842**

На основание чл. 21, ал. 2, във връзка с чл. 21, ал. 1, т. 8 и 23, чл. 61, ал. 1 от Закона за местното самоуправление и местната администрация (ЗМСМА), по аргумент от чл. 24, ал. 2 и 3 от Закона за управление на отпадъците (ЗУО), Общинският съвет реши:

1. Изменя последното изречение на т. 1 на Решение №  552, прието с Протокол № 22/25.05.2017 г. както следва: „Дава съгласие съоръжението за третиране на отпадъци – анаеробна инсталация да бъде изградено в поземлен имот с идентификатор 63427.60.23, с начин на трайно ползване – депо за битови отпадъци (сметище), собственост на Община Русе, съобразно Акт №6758 от дата 13.09.2012 г. за публична общинска собственост.“
2. Одобрява допълнително споразумение към Споразумение за партньорство (сътрудничество) от 02.05.2017г. за кандидатстване и изпълнение на проекта по процедура BG16M10P002-2.004 „Проектиране и изграждане на анаеробни инсталации за разделно събрани биоразградими отпадъци“, по приоритетна ос 2 „Отпадъци“ на Оперативна програма „Околна среда 2014 – 2020 г.“/Приложение № 1/.
3. В останалата си част Решение №  552, прието с Протокол № 22/25.05.2017 г. на Общински съвет – Русе остава непроменено.

**25 Точка**

**Питания на общински съветници**

**Чл.-кор. проф. Хр. Белоев:** Питане от Пламен Рашев.

**Г-н Пл. Рашев:** Уважаеми господин Председател, уважаеми колеги, уважаеми господин Кмет, използвам случая, че сте до мене, тука е началото на подписката на живущите на ул. „Хр. Македонски“, те официално ще я внесат в общината, така че изпреварващо има 89 подписа. Питането е свързано именно с проблеми на тези жители ...

**Чл.-кор. проф. Хр. Белоев:** Моля за тишина.

**Г-н Пл. Рашев:** ... улицата, там живеят повече от 30 семейства. Улицата не е асфалтирана, децата ходят на училище в дъждовно време през калта, линейките отказват да влизат в района при лошо време, на цялата улица има само 1 контейнер и пътя е отрязан при блок 302 на улицата, временния достъп до улицата минава през частен имот и също може да бъде затворен. Жителите на това място, тази въпросна улица питат: има ли улица „Хр. Македонски“ статут на публична общинска собственост на територията на град Русе, ясни ли са еднозначно кадастралните очертания? Второ, кога улицата ще бъде приведена в нормален за русенските стандарти вид за ползване на живущите там данъкоплатци? И ще бъде ли поставен и друг съд за смет на улицата? Благодаря.

**Чл.-кор. проф. Хр. Белоев:** Благодаря. Господин Наков.

**Г-н Дим. Наков:** Благодаря Ви, господин Председателю. Уважаеми г-н Рашев, относно Ваше питане за нерешени проблеми на живущите по ул. „Христо Македонски“, гр. Русе, Ви информирам следното: по отношение на 1-я въпрос - „Има ли ул. „Христо Македонски“ /публична общинска собственост/, на територията на гр. Русе, ясни и еднозначни кадастрални очертания?“На територията на гр. Русе и в списъка на улиците, поддържан от Главна дирекция „Гражданска регистрация и административно обслужване“ /ГРАО/ на Министерството на регионалното развитие, в град Русе не съществува улица „Христо Македонски“. Съществува наименование на местност „Христо Македонски“, с код 15570 по ГРАО и следните граници: южно от бул. „България“ - до кръговото за с. Николово, източно от ул. „Шипка“ и северно от пътя за местност „Касева чешма“. Същата е извън регулационните граници на гр. Русе. Поради близостта до ул. „Шипка“ и блок № 302 в кв. „Чародейка Г-север“, редица имоти в западната част на местността се обитават целогодишно. Територията на местността по вид е „земеделска“ и представлява възстановяване в съществуващи стари реални граници“ на имоти по смисъла на чл. 18а от Правилника за прилагане на Закона за собствеността и ползването на земеделски земи. Тоест „...които представляват топографски елементи, като слогове, пътища, огради, трайни насаждения, брегови линии на водни течения и водни площи, оврази, дерета и други подобни, при условие, че не е променено местоположението им след включването на земите в ТКЗС или в ДЗС“. В нея съществуват редица полски пътища, с променлива широчина от 2.50 м. до 5.00 м., които служат за достъп до имотите, но те не могат да се считат за улици. Втори въпрос - Кога улицата ще бъде приведена в нормален, за русенските стандарти, вид за ползване от живущите там жители-данъкоплатци? В капиталовият бюджет на Община Русе за 2018 г. са заложени средства за изготвяне на инвестиционен технически проект за комуникационно-транспортна връзка, която да обслужва местността „Христо Македонски“. Към настоящият момент се подготвя провеждане на обществена поръчка за избор на изпълнител за визираната комуникационно-транспортна връзка. Трети въпрос - Ще бъдат ли поставени други съдове за смет на улицата?Съгласно чл.62 от Закона за местни данъци и такси (ЗМДТ), такса битови отпадъци се заплаща за услугите по събирането, извозването и обезвреждането в депа или други съоръжения за битови отпадъци, както и поддържането на чистотата на териториите за обществено ползване в населените места. Имотите, разположени в местността „Христо Македонски“ се намират извън границите на районите, в които се организират услугите по сметосъбиране и сметоизвозване; обезвреждането на битови отпадъци и обществена хигиена, съгласно заповедта от 2018 г. на кмета на Община Русе. За имоти, намиращи се извън границите се заплаща само таксата за поддържане на чистотата на териториите за обществено ползване. Въпреки гореизложеното в местността „Христо Македонски“ е разположен 1 бр. съд за битови отпадъци – тип „Бургаски“ с вместимост 4,2 м3. Искам във връзка с това питане да обърна внимание на общинските съветници, че зачестяват въпроси свързани с капиталовия бюджет, който е приет от самите общински съветници. И има питания за обекти свързани с капиталовата програма, която е одобрена от самите общински съветници, дали въобще има такъв обект. Преди да задавате такива въпроси, моля погледнете има ли го в бюджета и единствено да правим тогава контрол, изпълнява ли се или не се изпълнява. Благодаря ви.

**Чл.-кор. проф. Хр. Белоев:** Благодаря. Господин Рашев.

**Г-н Пл. Рашев:** И аз благодаря на г-н Наков за отговора. Всъщност това, което накрая той каза като препоръка към общинските съветници, предполагам не касае гражданите, щото ... (коментар от зала не се чува) Да. Но те като се обръщат към мене аз не мога да създам отношение такова да не съм компетентен в отговора. Затова този въпрос, който Вие отговорихте, тези въпроси Вие ще им отговорите и на база тяхната подписка. Защото аз вече сравнявам един предишен въпрос преди няколко месеца за местността „Хайдук дере“ и същия отговор сега е ул. „Христо Македонкси“, не вярвам някой така да си е кръстил местност „Христо Македонски“ на улица. Още повече, че там видяхте, че има и номера. Да кажем някой решил да си слагат номера ... Усещането ми е, че когато плащаш данък за недвижим имот ти трябва да имаш улица, поне така е моето усещане. Но нека да им отговорите, когато си подадат подписката на тяхното конкретно желание и въпроси. Иначе благодаря, че все нещо ще се очаква, а именно подстъп към тази псевдоулица, което е в ... заложени са средствата за 2018 година. Благодаря.

**Чл.-кор. проф. Хр. Белоев:** Благодаря ви. Питане от Траян Тотев. ( коментар от зала не се чува) Да, г-н Наков.

**Г-н Дим. Наков:** По отношение на административните адрес, това, което сте видели г-н Рашев на място, да, но това е за местност. А пък дали е улица или местност нямаме чувства, там си има строги указания, има си наредба как се дава административен адрес. Само Ви обръщам внимание.

**Чл.-кор. проф. Хр. Белоев:** Да, благодаря. Господин Тотев, питане. Моля за тишина.

**Г-н Тр. Тотев:** Уважаеми господин Кмете, на 7 април 2018 година по време на национална кампания „Зеленото е родолюбие“, организирана от ВМРО-БНД, при оглеждане замърсени райони, намиращи се на територията на Лесопарка „Липник“, констатирах, че пространството между бившият ресторант „Овчарска лъка“ и мястото, познато на русенци като „Бялото момиче“, се намира в изключително лошо състояние, неприсъщо за място, любимо за срещи и отдих на поколения русенци. Много от контейнерите за събиране на отпадъци бяха преобърнати, а някои от тях изгорени, всички отпадъци, събрани в тях разпилени. Пейките, предназначени за посетители – граждани и гости, се намират в окаяно състояние, изпочупени или изцяло липсващи. Осветлението не работи, а в обкръжаващата среда около беседката, намираща се в близост до езерото с лилиите, постоянна гледка са умрели птици. Във връзка с това моите въпроси към Вас, уважаеми господин Кмете, са следните: планирани ли са проекти за реконструкция на Лесопарк „Липник“ и ако да в какви срокове се предвижда да бъдат реализирани? Какъв контрол ...

**Чл.-кор. проф. Хр. Белоев**: Моля за тишина.

**Г-н Тр. Тотев:** Какъв контрол оказва Община Русе по опазването на обекта, използван от гражданите за отдих, предпазвайки го от недобросъвестни рушители? Благодаря.

**Чл.-кор. проф. Хр. Белоев:** Да, благодаря. Госпожа Кръстева.

**Г-жа Н. Кръстева:** Относно питане на Траян Тотев, общински съветник от групата на Патриотите – ВМРО – Глас народен . Уважаеми г-н Тотев, във връзка с подадено питане в общинска администрация, касаещо състоянието на определени участъци от Лесопарк „Липник“, Ви информирам следното по зададените въпроси: Първо - Планирани ли са проекти за реконструкция на Лесопарк „Липник“ и ако да, в какви срокове се предвижда да бъдат реализирани? В Лесопарк „Липник“ в землището на с. Николово, Община Русе е приет предварителен проект на подробен устройствен план – план за застрояване с протокол №12 от 31.05.2017 г. на Общински експертен съвет по устройство на територията. В писмо №РУ-6-ЕО/2018 г. на Директора на РИОСВ – Русе се изисква от Община Русе, да се извърши екологична оценка на Лесопарк „Липник“, с цел одобряване на окончателния проект на ПУП. Преди възлагане на експертната оценка на плана по Закона за опазване на околната среда и Наредбата за околна среда и без одобряване на окончателния проект, не е възможно възлагане и изготвяне на конкретни инвестиционни предложения по реконструкция на съществуващия парк. По точка 2, по въпрос 2 - Какъв контрол оказва Община Русе по опазването на обекта, използван от гражданите за отдих, предпазвайки го от недобросъвестни рушители? Община Русе е осигурила условия за отдих в парковата част на Лесопарк „Липник“, като предстои подмяна на амортизираните кошчета за дребни битови отпадъци и поставянето на допълнителни такива. Ежеседмично се извършват уборки и сметосъбиране на територията на Лесопарка. Ремонти на парковото оборудване са възложени на фирмата изпълняваща дейности по поддържане на урбанизираната част от Лесопарка, но за опазване на чистотата на терените за обществено ползване и парковото оборудване, Община Русе разчита и на съвестно и отговорно отношение от страна на ползвателите на зоните за отдих. Следва да обърна внимание, че до 25.09.2015 г. територията на Лесопарк „Липник“ бе държавна собственост, с предоставени права за управление на Министерство на земеделието и храните. След тази дата съгласно договор за замяна, между Държавата и Община Русе е придобита по-голямата част от имотите на територията на Лесопарк „Липник“. В тази връзка следва да се отбележи, че се реализира поетапна реконструкция на Лесопарка, с цел осигуряване на по-благоприятна среда.

**Чл.-кор. проф. Хр. Белоев:** Да, благодаря. Да, добре. Питане от Кристиян Галев и Никола Михайлов. Господин Михайлов.

**Проф. Никола Михайлов:** Уважаеми господин Председателю на общински съвет, уважаеми господин Кмете, уважаеми колеги, нашето питане също се отнася за състоянието на Лесопарк „Липник“. Господин Кмете, голям брой граждани от Русе и страната посещават едно от най-красивите места в околностите на Русе Лесопарка „Липник“. Това се случва най-често в празничните и почивни дни, когато възрастни хора, младежи и девойки, семейства, гости на града и др. се отправят към това чудесно място за отдих и развлечения сред природата. С придобиването на собственост върху посочения обект нараства и отговорността на Община Русе за поддържане в добро състояние на местата за отдих. За съжаление граждани, посетили Лесопарка по време на Великденските празници /първия слайд, това се илюстрира/ ни сигнализираха за незадоволителното състояние, в което той се намира: изпочупени и неремонтирани пейки, детски съоръжения , замърсени тревни и водни площи. Господин Кмете, нашите въпроси относно поддържането на този обект са: първо, кои са причините за незадоволителното състояние на околната средата в Лесопарка? Второ, планира ли се периодично почистване и изнасяне на сметта? Как се осигурява контрола за чистотата на парка? И последният въпрос, кога ще бъдат ремонтирани детските съоръжения за игра, които в настоящия си вид са опасни за използване? С уважение – Кристиян Галев и моя милост.

**Чл.-кор. проф. Хр. Белоев:** Да, благодаря. Госпожа Кръстева.

**Г-жа Н. Кръстева:** Уважаеми господин Председател, уважаеми господин Михайлов струва ми се несериозно да ви губя времето и да ви прочета идентичен отговор. Получили сте го и писмено, така несериозно ще бъде към институцията, ако го прочета едно към едно ...

**Чл.-кор. проф. Хр. Белоев:** Долу-горе ...

**Г-жа Н. Кръстева:** ... Имам една молба, тъй като на администрацията коства едни усилия, когато уважаемите общински съветници си подадат някакво питане до общинска администрация и когато не уточнят дали това питане играе ролята на питане, съобразно правилника на общинския съвет, тъй като много често общинските съветници си подават жалби, сигнали, за които административните срокове са много по-различни за отговор. Така, че моята молба като ресорен заместник-кмет, при който доста често попадат питания, когато е по силата на вашия правилник самото питане това да бъде разписано. По тоя начин така много по-оперативни ще бъдем в работата си.

**Чл.-кор. проф. Хр. Белоев:** Да, уместно е това, което се предлага. От Иво Пазарджиев там и от групата, които постъпват винаги най-отдолу пише настоящото питане е съгласно чл. 104 и молим да ни бъде отговорено, както писмено, така и устно, докато в другите този текст ги няма. Така, че моля да бъде конкретизирано винаги на всяко питане точно по какъв начин да стане отговора, защото той може да бъде даден писмено без да бъде на сесията коментирано, нали зависи какво се иска. Така, следващо питане от Росица Георгиева и Иво Пазарджиев. Росица Георгиева.

**Г-жа Р. Георгиева**: Уважаеми господин Стоилов, Община Русе е собственик на недвижим имот, находящ се в гр. Русе, ж.к. „Здравец-север“ /бивше кино „Виктор Юго“/. Към моментът сградата е отдадена за нуждите на пенсионерски клуб. При среща с граждани бяхме сигнализирани, че помещението се използва за молитвен дом на религиозната общност „Трета евангелска петдесятна църква Русе“. Всяка седмица в дните - вторник, петък и неделя, се провеждат сбирки, организирани от „Трета евангелска петдесятна църква Русе“. В помещението има обособена детска стая, която се ползва от децата на хората, които посещават сбирките, а в коридора на сградата е разположена машина за продажба на топли напитки. Във връзка с гореизложеното, моля да ни отговорите на следните въпроси: Кое юридическо лице е наемател на посоченото по-горе помещение? На какво основание му е предоставено? Моля да предоставите договор за наем. На какво основание е предоставено посоченото помещение от страна на пенсионерския клуб за молитвен дом на религиозната общност „Трета евангелска петдесятна църква Русе“? Вписана ли е „Трета евангелска петдесятна църква Русе“ в регистъра, воден от Общинска администрация – Русе, на основание чл. 19, ал. 2 от Закона за вероизповеданията? Подадено ли е към заявлението за вписване на вероизповеданието удостоверение от централното ръководство на „Трета евангелска петдесятна църква Русе“ за лицата, които го представляват в Община Русе, седалището и адреса на местното поделение? Ако тази информация е налична, моля да ни бъде предоставена. На какво основание се извършва търговска дейност в коридора на сградата, посредством автомата за топли напитки? Подавани ли са сигнали в Община Русе за нерегламентирано предоставяне за ползване на втори лица на отдадена под наем общинска собственост? Какви действия ще бъдат предприети, във връзка с констатираното предоставяне на помещението за религиозна и търговска дейност?

**Чл.-кор. проф. Хр. Белоев:** Благодаря.Да, заповядайте.

**Г-жа К. Петрова:** До д-р Росица Георгиева, до г-н Иво Пазарджиев, общински съветници в Общински съвет – Русе относно питане регистрационен индекс 06-01-82 ...

**Чл.-кор. проф. Хр. Белоев:** Дайте направо отговорите ...

**Г-жа К. Петрова:** По точките. Добре. Във връзка с Ваше питане отговаряме следното: по т. 1 - „Кое юридическо лице е наемател на посочените по-горе помещения? На какво основание му е предоставено? Моля да предоставите договор за наем.“ Със заповед №РД 01/385 от 24.02.2005 г. на Кмета на Община Русе правото на ползване на сграда – общинска собственост, с площ от 136,14 кв.м., е предоставено на Сдружение „Българска асоциация на пенсионерите“ за провеждане на културна дейност и мероприятия с пенсионерите. По т. 2 - „На какво основание е предоставено посоченото помещение от страна на пенсионерския клуб за молитвен дом на религиозната общност „Трета Евангелска Петдесятна църква Русе“? Със заповед №1091/07.08.2001 г. на Кмета на Община Русе правото на ползване на обект – общинска собственост, с обща площ от 88,00 кв.м., е предоставено на Исус Пенчев Илиев – пастор в „Трета Евангелска Петдесятна църква Русе“. По т. 3 - „Вписана ли е „Трета Евангелска Петдесятна църква Русе“ в регистъра, воден от Общинска администрация – Русе, на основание чл. 19, ал. 2 от Закона за вероизповеданията?“ Издадено е Удостоверение за регистрация №110 от 06.10.2003 г., на основание Заповед №3781 от 06.10.2003 г. на Кмета на Община Русе за извършена регистрация на местното поделение на „Евангелска Петдесятна църква“, с адрес: гр. Русе, ул. Хемус №7, съгласно чл. 19, ал. 2 от Закона за вероизповеданията и вписване в регистъра на местните поделения на вероизповеданията, воден съгласно чл. 19, ал. 5 от същия закон. По т. 4 - „Подадено ли е към заявлението за вписване на вероизповеданието Удостоверение от Централното ръководство на „Трета Евангелска Петдесятна църква“ за лицата, които го представляват в Община Русе, седалището и адреса на местното поделение? Ако тази информация е налична моля да ни бъде предоставена.“ На основание §2, ал. 4 от ПЗР на Закона за вероизповеданията е издадено Удостоверение от „Съюза на Евангелските Петдесятни църкви в България“, регистриран с Решение по ф.д. 1668/2003 г. на Софийски Градски Съд, относно лицето, което представлява „Евангелска Петдесятна църква Русе“, което е приложено към настоящия отговор. По т. 5 - „На какво основание се извършва търговска дейност в коридора на сградата, посредством автомата за топли напитки?“ Общинска Администрация извърши проверка на място. Установено е нерегламентирано поставяне на кафе-автомат във фоайето на имота, поради което собственикът на преместваемия обект е уведомен за незабавното му премахване. Предприети са незабавни действия за организиране на процедура за отдаване под наем на част от имота, за поставяне на автомат за топли напитки. По т. 6 - „Подавани ли са сигнали в Община Русе за нерегламентирано предоставяне за ползване на втори лица на отдадена под наем общинска собственост?“ Подавани са сигнали и са извършени проверки, като към настоящия момент се организира процедура за освобождаване на имота и отдаването му под наем. По т. 7 - „Какви действия ще бъдат предприети във връзка с констатираното предоставяне на помещението за религиозна и търговска дейност?“ За имотът са новосъздадени Актове за частна общинска собственост №8562 от 23.03.2018 г. и №8563 от 23.03.2018 г. Предприети са действия за организиране на процедура за отдаване под наем на имота – общинска собственост, съобразно неговото предназначение.

**Чл.-кор. проф. Хр. Белоев:** Благодаря. Следва ... (коментар от зала не се чува) Моля? Да, г-жа Георгиева.

**Г-жа Р. Георгиева:** Благодаря за отговорът и за предприетите действия. Аз само исках да обърна внимание, че удостоверението за регистрация от 2003-та, то не е на тази общинска администрация, която е към момента, а те ползват имота още от 2001-ва. Това са порочни практики, които не би трябвало пенсионерските клубове да правят по този начин. Регистрираните вероизповедания имат право да ползват общинска собственост, по реда, който е определен и е в Закона за вероизповеданията, но то трябва да става така, че да бъде предоставено на съответната религиозна общност, а не да се ползва от пенсионерски клуб, защото той няма тези правомощия. И, за да не остават лоши впечатления в гражданите, призовавам религиозните общности към, които съм толерантна да спазват закона и да го правят по надлежния начин. Благодаря.

**Чл.-кор. проф. Хр. Белоев:** Да, благодаря. Иво Пазарджиев.

**Г-н Иво Пазарджиев:** Първо искам да благодаря на г-жа Росица Георгиева, с която работим по тоя материал, тя е експерт по религия. Мен нещо не ми стана ясно по първа и по втора точка на отговорите ви. Значи, хем е отдадено на сдружението на пенсионерите и отделно цитирате заповед, за едно и също помещение ли става въпрос или за ..., обособени са различни? (коментар от зала не се чува) Добре. Благодаря на администрацията за незабавната реакция след нашия сигнал, още вечерта имаше проверка, на която присъствах и аз, и колегата Тотев беше там. И използвам трибуната на общинския съвет, за да заявя ясно и категорично нашата позиция на ВМРО по отношение на религиозни организации със съмнителна репутация, в годините сме били последователни и няма да престанем да преследваме такива организации и да искаме дейността им да бъде по-прозрачна. Ако някой иска общинско помещение, нека да си кандидатства по съответния ред и то ще му бъде предоставено. И да предупредя колеги общински съветници, които се опитват да лобират за такива съмнителни религиозни организации да внимават, защото това не е добре. Благодаря ви.

**Чл.-кор. проф. Хр. Белоев:** Благодаря.

**26 Точка**

**Изказване на Мариян Димитров вх. № 317/13.04.2017 г.**

**Чл.-кор. проф. Хр. Белоев**: Следва изказване от Мариян Димитров по точката от дневния ред, свързана с корекция на бюджета. Моля за тишина.

**Г-н М. Димитров**: Уважаеми общински съветници, уважаеми господин Председател, уважаеми господин Кмете, дето пак те няма в залата, правя изказване по точката за корекция на Бюджета на Община Русе за 2018 – та. Община Русе е бюджетна организация и Бюджет 2018 - та е основен нормативен документ, който регламентира финансовата рамка на всички дейности в нея.

**Чл.-кор. проф. Хр. Белоев**: Моля за тишина.

**Г-н М. Димитров**: По тази причина корекция на бюджета трябва да се прави само при непредвидими обстоятелства и промени настъпили след приемането на бюджета и то, ако вече са изчерпани средствата в параграф „Резерв за непредвидени и неотложни разходи“. Непредвидими или новонастъпили са фактите описани в точка 3 от предложението, станало ваше решение? Цитирам - „В качеството на администратор на лични данни Община Русе следва да предприеме необходимите действия, за да изпълни изискванията на Регламент № 679 от 2016 - та на Европейския парламент и на Съвета от 27.04.2016 -та “ Този регламент е съществувал 21 месеца преди приемането на Бюджет 2018 та на 1, февруари, 2018 –та и директорът на дирекция „Правни дейности“ е бил длъжен да се съобрази с него още тогава. В точка 4 от предложението, станало ваше решение се иска корекция на бюджета на основание, цитирам - „ ... Анализ на състоянието на копирната техника и необходимост от закупуване на цветно лазерно мултифункционално устройство“. Възникват веднага два въпроса: Защо този анализ не е направен преди 1, февруари, 2018-та, когато беше приет Бюджет 2018-та? И по какви причини необходимостта от закупуване на цветно лазерно мултифункционално устройство е възникнала точно между 1, февруари, 2018-та и 2, април, 2018-та - датата на внасяне на материалите? В точка 2 се реши 12 790 лв. да се отделят за текущ ремонт на библиотеката и санитарните възли в читалище „Христо Ботев“. Не оспорвам необходимостта от тези текущи ремонти, но помня, че при приемането на Бюджет 2018-та същото предложение беше направено от опозицията и отхвърлено от кмета Пламен Стоилов, защото не било нормално общински съветник да поставя проблем на читалище, а мнозинството приема предложения направени само от общинската администрация и кмета. Най-смущаващото в това решение е, че парите се вземат от предвидените в бюджета възнаграждения на обществен посредник. Това не е случайно, дори е умишлено. С това си предложение кметът Пламен Стоилов заяви на вас общинските съветници и на всички граждани - Бях и ще си остана безконтролен кмет до края на мандата си. Да припомня само, че Бюджет 2018-та не е записки на коляно, а документ преминал през процедурата на обществено обсъждане с местната общност. Гражданите няма да простят на този, който ги заблуждаваше, че ще има обществен посредник, а след три месеца възпрепятства процедурно и финансово избора на такъв. Уважаеми общински съветници, отново ви призовавам да стартирате процедурата за избор на обществен посредник, като осигурите нейното финансово обезпечаване. И, уважаеми господин Белоев, за изказвания след гласувана точка от дневния ред, поради ..., народът мъдро е заключил - „След дъжд качулка“. Кой има интерес от това? Въпросът е реторичен. Благодаря.

**Чл.-кор. проф. Хр. Белоев:** Благодаря. Закривам заседанието на общинския съвет.

***Забележка***: Протоколите с резултатите от поименното гласуване по точки 1, 2, 3, 4, 5, 6, 7, 8, 9, 10, 13, 14 и 24 от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/П. Денчева-Лукова/ /чл.-кор. проф. дтн Хр. Белоев/**